

ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ

ສັນຕິພາບ ​ເອກະ​ລາດ ປະຊາທິປະ​ໄຕ ​ເອກະ​ພາບ ວັດທະນາຖາ​ວອນ

🙞🙞🙞🙞🙞🙜🙞🙞🙞🙞

​​ແຂວງ​ຫຼວງ​ພະ​ບາງ

ສະຫະພັນ​ແມ່ຍິງ​ແຂວງ

**ຮ່າງບົດ​ລາຍ​ງານ​ການ​ເມືອງ**

**ຂອງ​ຄະນະ​ບໍລິຫານ​ງານ​ສະຫະພັນ​ແມ່ຍິງ​ແຂວງ ຫຼວງ​ພະ​ບາງ ຊຸດທີ VII**

**ຕໍ່​ກອງ​ປະຊຸມ​ໃຫຍ່ຄັ້ງ​ທີ VIII ຜູ້​ແທນ​ແມ່ຍິງ​ແຂວງຫຼວງ​ພະ​ບາງ**

**\*\*\*\*\*\*\*\*\*\*\*\*\*\*\*\*\*\*\***

**ຮຽນ:** ທ່ານ ນາງ ສີ​ໃສ ລື​ເດດ​ມູນ​ສອນ ກຳມະການ​ສູນ​ກາງ​ພັກ, ປະທານ​ສູນ​ກາງ​ສະຫະພັນ​ແມ່ຍິງ​ລາວ ທີ່​ເຄົາລົບ ​ແລະ ​ນັບຖື.

**ຮຽນ:** ທ່ານ ດຣ ຄຳ​ແພງ ​ໄຊ​ສົມ​ແພງ ກຳມະການ​ສູນ​ກາງ​ພັກ, ​ເລຂາ​ພັກ​​ແຂວງ,​​ເຈົ້າ​​ແຂວງໆຫຼວງພະ​ບາງທີ່​ເຄົາລົບ ​ແລະ ນັບຖື.

**ຮຽນ:** ບັນດາ​ທ່ານ​ແຂກ​ຜູ້​ມີ​ກຽດ, ບັນດາ​ຜູ້​ແທນກອງ​ປະຊຸມ​ທີ່​ນັບຖື ​ແລະ ຮັກ​ແພງ!

ມື້​ນີ້​ກອງ​ປະຊຸມ​ໃຫຍ່​ຄັ້ງ​ທີ VIII ຜູ່ແທນ​​ແມ່ຍິງ​ແຂວງຫຼວງພະ​ບາງ ​ໄດ້​ໄຂຂຶ້ນ​ຢ່າງ​ສະຫງ່າ​ຜ່າ​ເຜີຍບົນ​ດິນ​ແດນ​ແຫ່ງ​ເມືອງ​ມໍລະດົກ​ໂລກ​ແຫ່ງ​ນີ້ ​ໃນ​ທ່າມກາງ​ບັນຍາກາດ​ທີ່​ທົ່ວ​ພັກ​ທົ່ວ​ກອງທັບ ​ແລະທົ່ວ​ປວງ​ຊົນ​ພາຍ​ໃນ​ແຂວງ ພວມ​ແຂ່ງຂັນ​ກັນ​ຈັດ​ຕັ້ງ​ປະຕິບັດ​ມະຕິ​ກອງ​ປະຊຸມ​ໃຫຍ່​ຄັ້ງ​ທີ IX ຂອງ​ພັກ, ມະຕິ​ກອງ​ປະຊຸມ​ໃຫຍ່​ຄັ້ງ​ທີ VI ຂອງ​ອົງຄະ​ນະ​ພັກ​ແຂວງ ​ເວົ້າ​ລວມ, ​ເວົ້າ​ສະ​ເພາະ​ແມ່ນ​ເອື້ອຍນ້ອງ​ແມ່ຍິງ​ບັນດາ​ເຜົ່າ ພວມ​ແຂ່ງຂັນ​ກັນຈັດ​ຕັ້ງ​ປະຕິບັດ​ມະຕິ​ກອງ​ປະ​ຊຸມ​ໃຫຍ່​ຜູ້​ແທນ​ແມ່ຍິງ​ລາວ ຄັ້ງ​ທີ VI, ແລະເອກອ້າງຜົນສໍາເລັດການຈັດຕັ້ງປະຕິບັດມະຕິ​ກອງ​ປະ​ຊຸມ​ໃຫຍ່​ຄະນະ​ບໍລິຫານ​ງານ​ສະຫະພັນ​ແມ່ຍິງ​ແຂວງ​ ຄັ້ງ​ທີ VII ​ແລະ ກໍ່​ເປັນ​ຊ່ວງ​ທີ່​ແມ່ຍິງ​ບັນດາ​ເຜົ່າ​ພວມ​ອອກ​ແຮງ​ແຂ່ງຂັນ​ກັນ​ສ້າງ​ຜົນງານ​ເພື່ອ​ຂໍາ​ນັບ​ຮັບ​ຕ້ອນ​ວັນ​ສ້າງ​ຕັ້ງ​ສະຫະແມ່ຍິງ​ລາວ​ຄົບຮອບ 60 ປີ ​ແລະ ວັນຊາດ​ທີ່ 2 ທັນວາ ຄົບຮອບ 40 ປີ ​​ໂດຍ​ສຸມ​ໃສ່​ປະຕິບັດ​ແຜນ​ຍຸດ​ທະ​ສາດ​ການ​ແກ້​ໄຂ​ຄວາມທຸກ​ຍາກ​ຢູ່​ພາຍ​ໃນ​ແຂວງ ພ້ອມ​ທັງ​ເອົາ​ໃຈ​ໃສ່​ພັດທະນາ​ຊັບພະຍາກອນ​ມະນຸດ​ໃຫ້​ມີ​ຄຸນ​ນະພາ​ບດີ​ຂຶ້ນ.

​ ​ໃນ​ພິທີ​ອັນ​ສະຫງ່າ​ລາສີ​ນີ້ ຂ້າພະ​ເຈົ້າ​ໃນ​ນາມ​ຕາງໜ້າ​ໃຫ້​ແກ່​ຄະນະ​ບໍລິຫານ​ງານ​ສະຫະພັນ​ແມ່ຍິງ​ແຂວງ ຫຼວງພະ​ບາງ ຂໍ​ສະ​ເໜີບົດ​ລາຍ​ງານ​ການ​ເມືອງ​ຂອງ ຄະນະ​ບໍລິຫານ​ງານ​ສະຫະພັນ​ແມ່ຍິງ​ແຂວງ ຊຸດ​ທີ VII ຕໍ່​ກອງ​ປະຊຸມຊຶ່ງ​ມີ 2 ພາກ​ດັ່ງ​ນີ້:

**ພາກ​ທີ I**

**ສະຫຼຸບຕີ​ລາຄາ​ຜົນ​ການຈັດ​ຕັ້ງ​ປະຕິບັດມະຕິ​ກອງ​ປະຊຸມ​ໃຫຍ່​ຜູ້​ແທນ​ແມ່ຍິງ​**

**ທົ່ວ​ແຂວງ​ຫຼວງ​ພະ​ບາງ ຄັ້ງ​ທີ VII ​ໃນ 5 ປີ ( 2010-2014 )**

1. **ສະພາບ​ລວ​​ມ:**

ແຂວງ​ຫຼວງ​ພະ​ບາງ​ປະກອບ​ມີ 12​ ​ເມືອງ, ມີ 96 ກຸ່ມ​ບ້ານ, ມີ​ຈຳນວນ​ບ້ານ​ທັງ​ໝົດ 761 ບ້ານ, ​ໃນ​ນັ້ນບ້ານ​ຊົນນະ​ບົດ 626 ບ້ານ, ບ້ານ​ຕົວ​ເມືອງ 135 ບ້ານ, ມີ 76.189 ຄົວ​ເຮືອນ, ມີ​ພົນລະ​ເມືອງ​ທັງ​ໝົດ 431,025 ຄົນ, ຍິງ 212,479 ຄົນ ຊາຍ 218,546 ຄົນ.

ອົງການ​ຈັດ​ຕັ້ງ​ສະຫະພັນ​ແມ່ຍິງ​ແຂວງ ​ແມ່ນ​ອົງການ​ຈັດ​ຕັ້ງ​ມະຫາຊົນ​ໜຶ່ງ​ທີ່​​ເປັນ​ເສນາ​ທິການ​ໃຫ້​ແກ່​ອົງຄະນະ​ພັກ​ແຂວງ,ມີ​ຖານະ​ເທົ່າ​ທຽມ​ກັບ​ອົງການ​ຈັດ​ຕັ້ງມະຫາຊົນ​ອື່ນໆ​ຢູ່​ຂັ້ນ​ແຂວງ, ມີ​ບົດບາດ​ເຕົ້າ​ໂຮມ​ຄວາມ​ສາມັກຄີ​ແມ່ຍິງ​ບັນດາ​ເຜົ່າ, ບັນດາ​ຊັ້ນ​ຄົນ, ສຶກສາ​ອົບຮົມ, ປຸກລະດົມ​ແມ່ຍິງ​ເຂົ້າ​ຮ່ວມ​ພາລະກິດ​ປົກ​ປັກ​ຮັກສາ ​ແລະສ້າງສາ​ພັດທະນາ​ປະ​ເທດ​ຊາດ​ກໍ່​ຄື​ພາລະກິດ​ປົກ​ປັກ​ຮັກສາ ​ແລະສ້າງສາ​ພັດທະນາ​ແມ່ຍິງ​ພາຍ​ໃນ​ແຂວງ.

1. **ຜົນງານ​ການ​ຈັດ​ຕັ້ງ​ປະຕິບັດ​ມະຕິ​ກອງ​ປະຊຸມ​ໃຫຍ່​ຜູ້​ແທນ​ແມ່ຍິງ​ທົ່ວ​ແຂວງ ຄັ້ງ​ທີ VII (2010-2014 )**

ຕະຫຼອດ​ໄລຍະ 5 ປີ ທີ່​ຜ່ານ​ມາ​ນີ້ ຄະນະ​ບໍລິຫານ​ງານ​ສະຫະພັນ​ແມ່ຍິງ​ແຂວງ​ພວກ​ຂ້າພະ​ເຈົ້າໄດ້​ຕັ້ງໜ້າ​ຊີ້​ນຳ​ຄະນະ​ສະຫະພັນ​ແມ່ຍິງ​, ສະມາຊິກ​ສະຫະພັນ​ແມ່ຍິງ, ​ແມ່ຍິງ​ບັນດາ​ເຜົ່າ ບັນດາ​ຊັ້ນ​ຄົນ​ໃນ​ທົ່ວ​ແຂວງ ພ້ອມ​ກັນຈັດ​ຕັ້ງ​ປະຕິບັດ​ມະ​ຕິກ​ອງປະຊຸ​ມ​ໃຫຍ່ຂອງ​ຕົນ. ຊຶ່ງ​ສາມາດ​ຍາດ​​ໄດ້ຜົນງານ​​ແຕ່​ລະ​ດ້ານ​ດັ່ງ​ນີ້:

1. **ວຽກ​ງານ​ສຶກສາ​ອົບຮົມ​ການ​ເມືອງ - ​ແນວ​ຄິດ :**

ຄະນະ​ສະຫະພັນ​ແມ່ຍິງ​ແຕ່ລະ​ຂັ້ນ ​ໄດ້​ເອົາ​ໃຈ​ໃສ່​ສຶກສາ​ອົບຮົມ​ການ​ເມືອງ​ແນວ​ຄິດ​ ໃຫ້​ສະມາຊິກ​ສະຫະພັນ​ແມ່ຍິງ, ​ແມ່ຍິງ​ບັນດາ​ເຜົ່າ, ບັນດາ​ຊັ້ນ​ຄົນ​ພາຍ​ໃນ​ແຂວງດ້ວຍ​ຫຼາຍ​ຮູບ​ການ, ຫຼາຍ​ວິທີ​ການ​ເຊັ່ນ : ຈັດ​ຕັ້ງ​ຄົ້ນ​ຄວ້າ​ຮໍ່າຮຽນ, ​ເຊື່ອມ​ຊຶມ​ແນວທາງ​ນະ​ໂຍບາຍ​ຂອງ​ພັກ, ລະບຽບ​ກົດໝາຍ​ຂອງ​ລັດທີ່​ພົວພັນ​ເຖິງ​ສິດຜົນ​ປະ​ໂຫຍ​ດຂອງ​ແມ່ຍິງ ​ແລະ ​ເດັກນ້ອຍ, ​ເຜີຍ​ແຜ່​ມະຕິ​ກອງ​ປະຊຸມ​ໃຫຍ່​ຜູ້​ແທນ​ແມ່ຍິງ​ລາວ​ທົ່​ວ ປະ​ເທດຄັ້ງ​ທີ VI, ມະຕິ​ກອງ​ປະຊຸມ​ໃຫຍ່ ຄະນະ​ບໍລິຫານ​ງານ​ສະຫະພັນ​ແມ່ຍິງ​ແຂວງ​ຄັ້ງ​ທີ VII ​​ເນື້ອ​ໃນ​ຂໍ້​ແຂ່ງຂັນ 3 ດີ ຂອງ​ສະຫະພັນ​ແມ່ຍິງ​ລາວ​ໄດ້ 6,833 ຄັ້ງ. ມີ​ຜູ້​ເຂົ້າຮ່ວມ 568,020 ​ເທື່ອຄົນ, ຊາຍ 132,694 ​ເທື່ອຄົນ, ຍິງ 435,326 ​ເທື່ອຄົນ.

* ເຂົ້າຮ່ວມ​ຮັບ​ຟັງ​ປາຖະ​ກາ​ຖາ​ເລົ່າ​ມູນ​ເຊື້ອ​ຂອງ​ຊາດ, ມູນ​ເຊື້ອ​ຂອງ​ພັກ, ມູນ​ເຊື້ອ​ຂອງ​ກອງທັບ​ໄດ້ 1,971 ຄັ້ງ ມີ​ຜູ້​ເຂົ້າ​ຮ່ວມ 194,338 ​ເທື່ອຄົນ, ຍິງ 132,538 ເທື່ອຄົນ, ຊາຍ 61,800 ເທື່ອຄົນ
* ຈັດ​ຕັ້ງ​ປາຖະ​ກາ​ຖາ​ເລົ່າ​ມູນ​ເຊື້ອ​ຂອງ​ແມ່ຍິງ​ລາວ ພ້ອມ​ທັງ​ສະ​ເຫຼີ​ມສະຫຼອງ​ວັນ​ບຸນສຳຄັນ​ຕ່າງໆ​ໄດ້ 2,241 ຄັ້ງ ມີ​ຜູ້​ເຂົ້າ​ຮ່ວມ 220,382 ​ເທື່ອຄົນ, ຍິງ 149,199 ​ເທື່ອຄົນ, ຊາຍ 71,183 ​ເທື່ອຄົນ.

ນອກຈາກ​ນັ້ນ ​ເອື້ອຍ​ນ້ອງ​ແມ່ຍິງ​ຍັງ​ໄດ້​ເຂົ້າຮ່ວມ​ຮໍ່າຮຽນ, ​ເຊື່ອມ​ຊຶມ​ເອກະສານ​ແນວທາງ​ການ​ເມືອງ​ຕ່າງໆ​ທີ່​ອົງການ​ປົກຄອງ​ຈັດ​ຂື້ນ​ໄດ້ 3,090 ຄັ້ງ, ມີ​ຜູ້​ເຂົ້າ​ຮ່ວມ​ທັງໝົດ 229,993 ​ເທື່ອ​ຄົນ, ຍິງ 146,086 ​ເທື່ອ​ຄົນ, ຊາຍ 83,907 ເທື່ອ​ຄົນ.

ນຳພາ​ເອື້ອຍ​ນ້ອງ​ແມ່ຍິງ​ສ້າງ​ຂະ​ບວນການ​ອອກ​ແຮງ​ງານ​ລວມ, ​ແຂ່ງຂັນກິລາ, ສິນລະ ປະ​ວັນນະຄະດີ​ເພື່ອ​ຕ້ອນຮັບ​ວັນ​ສຳຄັນ​ຕ່າງໆ​ຂອງ​ຊາດ​ຈຳນວນ 240 ຄັ້ງ, ມີ​ຜູ້​ເຂົ້າ​ຮ່ວມ​ທັງ​ໝົດ 74,514 ຄົນ, ຍິງ 70,545 ຄົນ, ຊາຍ 3,969 ຄົນ.

ຜ່ານ​ການ​ສຶກສາ​ອົບຮົມ​ການ​ເມືອງ-​ແນວ​ຄິດ, ​ໄດ້​ເຮັດ​ໃຫ້​ສະມາຊິກ​ສະຫະພັນ​ແມ່ຍິງ, ​ແມ່ຍິງ​ບັນດາ​ເຜົ່າ, ບັນດາ​ຊັ້ນ​ຄົນ ​ເພີ່ມ​ທະວີ​ເຕົ້າ​ໂຮມ​ຄວາມ​ສາມັກຄີ​ເປັນ​ປຶກ​ແຜ່ນ, ​ເຊື່ອ​ໝັ້ນ​ຕໍ່​ການ​ນຳພາ​ຂອງ​ພັກ, ມີ​ສະ​ຕິ​ເປັນ​ເຈົ້າປະ​ເທດ​ຊາດ ​ເປັນ​ເຈົ້າ​ສັງຄົມ, ​ເຊີດ​ຊູ​ມູນ​ເຊື້ອ​ຮັກ​ຊາດ, ຮັກ​ລະບອບປະຊາທິປະ​ໄຕ ປະຊາຊົນ, ຮັກ​ມູນ​ເຊື້ອ ​ແລະ ​ຮັກ​ກຽດ​ສັກ​ສີ​ຂອງ​ແມ່ຍິງ​ສູງ​ຂື້ນ, ມີ​ຄວາມ​ຊື່ສັດ​ບໍລິສຸດ, ປະ​ຍັດ​ມັດທະ​ຢັດ, ດຸ​ໝັ່ນ​ຂະຫຍັນ​ພຽນ, ອົດທົນ​ຜ່ານ​ຜ່າ​ຄວາມ​ຫຍຸ້ງຍາກ​ບົນ​ຈິດ​ໃຈ​ເພິ່ງ​ຕົນ​ເອງ, ກຸ້ມ​ຕົນ​ເອງ ​ແລະ ​ສ້າງ​ຄວາມ​ເຂັ້ມ​ແຂງ​ດ້ວຍ​ຕົນ​ເອງ​ຂຶ້ນ​ເທື່ອ​ລະ​ກ້າວ, ຕື່ນ​ຕົວ​ປະກອບສ່ວນ​ປະຕິບັດ​ແນວທາງ​ນະ​ໂຍບາຍ​ຂອງ​ພັກ, ລະບຽບ​ກົດໝາຍ​ຂອງ​ລັດ, ​ແຜນ​ພັດທະນາ​ເສດຖະກິດ​ສັງຄົມ​ຂອງ​ແຂວງ, ຂອງພະ​ແນ​ກການ, ກົມ​ກອງຕົນ​ເອງ​ສັງກັດສູງ​ຂຶ້ນ​ເປັນ​ກ້າວໆ.

1. **ວຽກ​ງານ​ປັບປຸງ​ການຈັດ​ຕັ້ງ :**
   1. **ວຽກ​ງານ​ປັບປຸງ​ການຈັດ​ຕັ້ງ​ສະຫະພັນ​ແມ່ຍິງ​ແຂວງ**

ຜ່ານ​ມາຄະ​ນະ​ສະຫະພັນ​ແມ່ຍິງ​ແຂວງ ​ແລະ ​ເມືອງ ​ໄດ້​ເຂົ້າ​ຮ່ວມ​ຂະ​ບວນກໍ່ສ້າງ​ຮາກ​ຖານ​ການ​ເມືອງຕາມ​ຄຳ​ສັ່ງ​ເລກທີ 03 ຂອງ​ກົມ​ການ​ເມືອງ​ສູນ​ກາງ​ພັກ​ວາງ​ອອກ, ປັບປຸງ​ການຈັດ​ຕັ້ງຕິ​ດພັນ​ກັບ​ການ​ສ້າງ​ໜ່ວຍ​ພັກ​ແຂງ-ຮູ້​ນຳພາ​ຮອບດ້ານ, ທົບ​ທວນຄືນ​ພາລະ​ບົດບາດ, ໜ້າ​ທີ່, ຂອບ​ເຂດ​ສິດ​ອົງການ​ຈັດ​ຕັ້ງຂອງ​ຕົນ ພ້ອມ​ທັງ​ປັບປຸງ​ແບບ​ແຜນ​ວິທີ​ເຮັດ​ວຽກ​ຂອງ​ຄະນະ​ສະຫະພັນ​ແມ່ຍິງ​ແຕ່ລະ​ຂັ້ນ​ໄດ້​ຈຳນວນ 1,437 ຄັ້ງ ມີ​ຄົນ​ເຂົ້າ​ຮ່ວມ 42,651 ຄົນ, ຍິງ 33,935 ຄົນ, ຊາຍ 8,716 ຄົນ.

ພ້ອມ​ກັນ​ນັ້ນ ກໍ່​ໄດ້​ຕັ້ງໜ້າ​ປັບປຸງ​ການຈັດ​ຕັ້ງ​ສະຫະພັນ​ແມ່ຍິງ ​ໃຫ້​ເຕີບ​ໃຫຍ່​ຂະ​ຫຍາຍຕົວທາງ​ດ້ານ​ປະລິມານ ​ແລະ​ ຄຸນ​ນະພາ​ບດ້ວຍການ​ເປີດ​ກອງ​ປະຊຸມ​ໃຫຍ່​ຂັ້ນ​ໜ່ວຍອ້ອມ​ຂ້າງ​ແຂວງ​ໄດ້ 61 ໜ່ວຍ, ຂັ້ນ​ເມືອງ 219 ໜ່ວຍ ​ແລະ​ ຂັ້ນ​ບ້ານ 761 ໜ່ວຍ. ບໍ່​ທັນ​ໄດ້​ເປີດ 6 ໜ່ວຍ ​​ເປັນ​ໜ່ວຍ​ສ້າງ​ຕັ້ງ​ໃໝ່. ຢູ່​ໃນ​ແຂວງ​ຂອງ​ພວກ​ເຮົາ​ສາມາດ​ລົບ​ລ້າງ​ກົມ​ກອງ​ຂາວ ​ແລະ ບ້ານ​ຂາວ​ໄດ້ 100%.

ຜ່ານ​ການຈັດ​ຕັ້ງ​ປະຕິບັດ​ວຽກ​ງານ​ດັ່ງກ່າວ ​ໄດ້​ເຮັດ​ໃຫ້ການ​ຈັດ​ຕັ້ງ​ສະຫະພັນ​ແມ່ຍິງ​ແຕ່ລະ​ຂັ້ນ​ມີ​ທ່າ​ປ່ຽນ​ແປງ​ດີ​ຂຶ້ນ, ​ແມ່ຍິງ​ຄ່ອຍ​ມີ​ບົດບາດ​ໃນ​ຕຳ​ແໜ່​ງນຳພາ​ຢູ່​ໃນ​ການຈັດ​ຕັ້ງ, ​ມີ​ສ່ວນ​ຮ່ວມ​ເຂົ້າ​ໃນ​ການ​ເຄື່ອນ​ໄຫວ​ວຽກ​ງານ, ປະກອບ​ຄຳ​ຄິດ​ຄຳ​ເຫັນ ​ແລະ ຕັດສິນ​ວຽກ​ງານ​ນັບ​ມື້​ນັບ​ຫຼາຍ​ຂຶ້ນ.

* 1. **ການ​ຂະຫຍາຍ​ການຈັດ​ຕັ້ງ ​ແລະ ​ສະມາຊິກ​ສະຫະພັນ​ແມ່ຍິງ**

​ໃນ 5 ປີຜ່ານມາຄະນະ​ບໍລິຫານ​ງານ​ສະຫະພັນ​ແມ່ຍິງ​ພວກ​ເຮົາ​ໄດ້​ເອົາ​ໃຈ​ໃສ່​​ຂະຫຍາຍ​ການຈັດ​ຕັ້ງ​ໄດ້ 84 ໜ່ວຍ, ​ຂະຫຍາຍ​ສະມາຊິກ​​ໃໝ່​ໄດ້ 8.954 ຄົນ, ປະຈຸ​ບັນ​ທົ່ວ​ແຂວງ​ມີ​ໜ່ວຍ​ສະຫະພັນ​ແມ່ຍິງ​ທັງ​ໝົດ 1,047 ໜ່ວຍ,​ໃນ​ນັ້ນ​ໜ່ວຍ​ອອ້ມຂ້າງ​ແຂວງ 67 ໜ່ວຍ, ໜ່ວຍ​ຫ້ອງການ​ອອ້ມຂ້າງ​ເມືອງ 219 ໜ່ວຍ, ໜ່ວຍ​ຂັ້ນ​ບ້ານ 761 ໜ່ວຍ, ມີ​ສະມາຊິກສະຫະພັນ​ແມ່ຍິງ​ທັງ​ໝົດ 70,689 ຄົນ.​ ​ໃນ​ນັ້ນ ເຜົ່າ​ລາວ 32.279 ຄົນ, ເຜົ່າ​ກຶມ​ມຸ 30.242 ຄົນ ​ແລະ ເຜົ່າ​ມົ້ງ 8.168 ຄົນ, ທຽບ​ໃສ່​ກອງ​ປະຊຸມ​ໃຫຍ່​ຄັ້ງ​ທີ VII ​ເພີ່ມ​ຂຶ້ນ %, ມີ​ຄະນະ​ບໍລິຫານ​ງານ​ສະຫະພັນ​ແມ່ຍິງ​ແຂວງ 27 ສະຫາຍ, ​ເຜົ່າ​ລາວ 24 ສະຫາຍ, ​ເຜົ່າກຶມ​ມຸ 3 ສະຫາຍ. ມີ​ຄະນະ​ບໍລິຫານ​ງານ​ສະຫະພັນ​ແມ່ຍິງຂັ້ນ​ເມືອງ​ 202 ສະຫາຍ, ​ເຜົ່າ​ລາວ 155 ສະຫາຍ, ເຜົ່າກຶມ​ມຸ 36 ສະຫາຍ ​ແລະ ເຜົ່າມົ້ງ 11 ສະຫາຍ.

1. **ວຽກ​ງານ​ກໍ່ສ້າງ​ພັກ - ພະນັກງານ​ເພດ​ຍິງ**
   1. **ວຽກ​ງານ​ກໍ່ສ້າງ​ພັກ**

ທົ່ວ​ແຂວງ​ມີແມ່ຍິງ​ທີ່​ເປັນ​ສະມາຊິກ​ພັກ 3.332 ສະຫາຍ, ​ເທົ່າ​ກັບ 18,2 ​​% ຂອງ​ຈຳນວນ​ສະມາຊິກ​ພັກ​ທັງໝົດ, ທຽບ​ໃສ່​ກອງ​ປະຊຸມຄັ້ງ​ທີ່ VII ​ເພີ່ມ​ຂຶ້ນ 1.618​ ສະຫາຍ; ​ແມ່ຍິງ​ທີ່​ເປັນ​ກຳມະການ​ພັກ​ແຂວງ 1 ​ ສະຫາຍ; ຫົວໜ້າພະ​ແນ​ກການ ​ແລະ ທຽບ​ເທົ່າ 2​ ສະຫາຍ, ຮອງ​ພະ​ແນ​ກກ ​ແລະ ທຽບ​ເທົ່າ 13 ສະຫາຍ; ຄະນະ​ປະຈຳ​ພັກ​ເມືອງ 5​ ສະຫາຍ; ກຳມະການ​ພັກ​ເມືອງ 28 ສະຫາຍ; ​ເປັນ​ເລຂາພັກ​ບ້ານ 25​ ສະຫາຍ; ​ເປັນ​ຄະນະໜ່ວຍພັກ​ບ້ານ 230​ ສະຫາຍ; ​ເປັນ​ສະມາຊິກ​ຊາວໜຸ່ມ 7.626​ ສະຫາຍ; ​ເປັນ​ສະມາຊິກ​ກຳມະບານ 4.823​ ສະຫາຍ; ​ເປັນ​ຫົວໜ້າຫ້ອງການ​ຂັ້ນ​ເມືອງ 2​6 ສະຫາຍ; ​ເປັນ​ຮອງ​ຫົວໜ້າຫ້ອງການຂັ້ນ​ເມືອງ 62​ ສະຫາຍ; ຫົວໜ້າໜ່ວຍງານ 177 ສະຫາຍ; ນາຍບ້ານ 11​ ສະຫາຍ; ຮອງ​ນາຍບ້ານ 211​ ສະຫາຍ.

* 1. **ວຽກ​ງານ​ກໍ່ສ້າງ​ພະນັກງານ​ເພດ​ຍິງ**

​ໄລຍະ 5 ຜ່ານ​ມາຄະນະສະ​ຫະພັນ​ແມ່ຍິງ​ພວກ​ເຮົາ​ໄດ້​ສົ່ງ​​ເສີມ​ພະນັກງານ​ເພດ​ຍິງ​ໄປ​ຍົກ​ລະດັບ​ດ້ານ​ວິ​ຊາ​ສະ​ເພາະ, ທາງ​ດ້ານ​ທິດ​ສະ​ດີການ​ເມືອງຕ່າງໆຕາມ​ເງື່ອນ​ໄຂ​ເຊິ່ງມີ​ຜູ້​ໄປ​ຍົກ​ລະດັບ​ທັງ​ໝົດ 1,191 ຄົນ, ​​ໃນ​ນັ້ນ, ຮຽນ​ທິດ​ສະ​ດີ​ຢູ່​ພາຍ​ໃນ​ປະ​ເທດ​ ຊັ້ນ​ຕົ້ນ 50 ຄົນ; ຊັ້ນ​ກາງ 41 ຄົນ; ຊັ້ນ​ສູງ 44 ຄົນ; ຊັ້ນ​ປະລິນຍາ​ຕີ 6 ສະຫາຍ.

- ຮຽນ​ທິດ​ສະ​ດີ​ຢູ່​ຕ່າງປະ​ເທດ​ມີ ຊັ້ນ​ກາງ 1 ຄົນ, ຊັ້ນ​ສູງ 1 ຄົນ, ປະລິນຍາ​ເອກ 1 ຄົນ.

- ບໍາລຸງ​ໄລຍະ​ສັ້ນຢູ່​ພາຍ​ໃນ​ປະ​ເທດ 145 ​​ຄົນ; ຝຶກ​ອົບຮົມ​ໄລຍະ​ຍາວຢູ່​ພາຍ​ໃນ​ປະ​ເທດ 60 ​ຄົນ.

- ບໍາລຸງ​ໄລຍະ​ສັ້ນ​ຢູ່​ຕ່າງປະ​ເທດ 7 ຄົນ.

- ​ໄປທັດສະນະ​ສຶກສາ​ຢູ່​ພາຍ​ໃນ​ປະ​ເທດ 576 ​ຄົນ, ຍິງ 564 ຄົນ; ທັດສະນະ​ສຶກສາ​ຢູ່ຕ່າງປະ​ເທດ 155 ​ຄົນ.

- ​​ຍົກ​ລະດັບ​ວິຊາ​ສະ​ເພາະ​ຊັ້ນ​ກາງ 294 ສະຫາຍ; ຊັ້ນ​ສູງ 366 ສະຫາຍ; ປະລິນຍາ​ຕີ 160 ສະຫາຍ; ປະລິນຍາ​ໂທ 21 ສະຫາຍ, ປະລິນຍາ​ເອກ 1 ຄົນ. ລະດັບ​ວິຊາ​ສະ​ເພາະພະນັກງານ​ເພດ​ຍິງ​ທັງ​ໝົດ​ມີ​: ປະລິນຍາ​ໂທ 8 ຄົນ, ປະລິນຍາ​ຕີ 637​ ຄົນ, ຊັ້ນ​ສູງ 1.310​ ຄົນ, ຊັ້ນ​ກາງ 1.760 ຄົນ, ຊັ້ນ​ຕົ້ນ 504 ຄົນ, ບໍ່​ມີ​ວິຊາ​ສະ​ເພາະ 18 ຄົນ. ປະຈຸ​ບັນ​ທົ່ວ​ແຂວງ​ມີ​ລັດຖະກອນ​ທີ່​ເປັນ​ເພດ​ຍິງ​ຈຳນວນ 4,237 ສະຫາຍ​ ກວມ​ເອົາ 44 ​% ຂອງ​ຈຳນວນລັດຖະກອນ​ທັງໝົດ​ໃນ​ທົ່ວ​ແຂວງ.

1. **ວຽກ​ງານ​ນະ​ໂຍບາຍ - ຍ້ອງຍໍ**
   1. **ວຽກ​ງານ​ນະ​ໂຍບາຍ**

ຄະນະ​ສະຫະພັນ​ແມ່ຍິງ​ແຕ່ລະ​ຂັ້ນ​ໄດ້​ເອົາ​ໃຈ​ໃສ່​ປະຕິບັດ​ນະ​ໂຍບາຍ​ຕໍ່​ພະນັກງານ, ລັດຖະກອນ​ເພດ​ຍິງ ດ້ວຍ​ການຈັດ​ຕັ້ງ​ຢ້ຽມຢາມ ຊ່ວຍ​ເຫຼືອ​ເບິ່ງ​ແຍງ, ອະນຸຍາດ​ລາ​ພັກ​ປະຈຳ​ປີ, ລາ​ພັກ​ເວລາ​ເຈັບ​ເປັນ ຫຼື ພົບ​ຄວາມ​ຫຍຸ້ງຍາກ, ພ້ອມ​ກັນ​ນັ້ນ​ກໍ່​ໄດ້​ປະສານ​ສົມທົບ​ກັບ​ການຈັດ​ຕັ້ງທີ່​ກ່ຽວຂ້ອງ​ເພື່ອ​ບັນຈຸ​ຊັບຊ້ອນ​ໜ້າ​ທີ່​ວຽກ​ງານ​ໃຫ້​ສົມ​ຄູ່​ກັບ​ຄວາມ​ຮູ້​ຄວາມ​ສາມາດ​ຂອງ​ແຕ່ລະຄົນ​.

* 1. **ວຽກ​ງານຍ້ອງຍໍ**

ຜ່ານ​ບັ້ນ​ດຳ​ເນີນ​ຊີວິດ​ການ​ເມືອງ​ເພື່ອ​ກະກຽມ​ກອງ​ປະຊຸມ 3 ຂັ້ນ​ຂອງ​ພັກ​ມີ​ສະມາຊິກ​ສະຫະພັນ​ແມ່ຍິງຄັດ​ເລືອກ​ໄດ້​ປະ​ເພດ​ແຂງ​ມີ 40,799 ຄົນ, ປະ​ເພດ​ກາງ 29,653 ຄົນ ​ແລະ ປະ​ເພດ​ອ່ອນ 105 ຄົນ, ບໍ່​ໄດ້​ຈັດ​ປະ​ເພດ 132 ຄົນ. ໜ່ວຍ​ປະ​ເພດ​ແຂງ 739 ໜ່ວຍ, ປະ​ເພດ​ກາງ 271 ໜ່ວຍ ​ແລະ ​ບໍ່​ໄດ້​ຈັດ 37 ໜ່ວຍ, ຕໍ່​ກັບ​ຜູ້​ທີ່​ມີ​ຜົນງານ​ດີ​ເດັ່ນ​ກໍ່​ສະ​ເໜີ​ຂັ້ນ​ເທິງ​ຍ້ອງຍໍ​ຊົມ​ເຊີຍ​ຕາມ​ຄວາມ​ເໝາະ​ສົມ. ຜ່ານ​ມາ​ເອື້ອຍ​ນ້ອງ​ໄດ້​ຮັບ​ຫຼຽນ​ໄຊ​ແຮງ​ງານ​ຊັ້ນ II ຈຳນວນ 18 ທ່ານ, ຊັ້ນ III ຈຳນວນ 3 ທ່ານ, ຫຼຽນ​ກາ​ແຮງ​ງານ 75 ທ່ານ, ​ໃບ​ຍ້ອງຍໍ​ປະທານ​ປະ​ເທດຈຳນວນ 3 ທ່ານ, ​ໃບ​ຍ້ອງຍໍ​ລັດຖະບານ 224 ທ່ານ, ​ໃບ​ຍ້ອງຍໍ​ຂອງ​ແຂວງ 2,932 ທ່ານ, ​ໃບ​ຍ້ອງຍໍ​ຂອງ​ເມືອງ 3,843 ທ່ານ, ​ໃບ​ຍ້ອງຍໍ​ຈາກ​ສະຫະພັນ​ແມ່ຍິງ​ແຂວງ 4.534 ທ່ານ, ຈາກ​ສະພາ​ແຫ່ງ​ຊາດ 40 ທ່ານ, ຈາກ​ສູນ​ກາງ​ສະຫະພັນ​ແມ່ຍິງ​ລາວ 572 ທ່ານ, ຈາກ​ສະພາ​ເຂດ 6 ຈໍານວນ 47 ທ່ານ​.

* ຮັບ​ຍ້ອງຍໍສະມາຊິກ​ສະຫະພັນ​ແມ່ຍິງ 3 ດີ​ຈາກ​ສູນ​ກາງສະຫະພັນ​ແມ່​ຍິງ​ລາວຈຳນວນ 4.784 ຄົນ ​ແລະ ​ໃບຍ້ອງຍໍ​ໜ່ວຍ​ດີ​ເດັ່ນ​ຈຳນວນ 33 ໜ່ວຍ.

1. **ການຈັດ​ຕັ້ງ​ຜັນ​ຂະຫຍາຍ​ແນວທາງ​ນະ​ໂຍບາຍ​ຂອງ​ພັກ ​ໃນ​ການ​ພັດທະນາ ​ແລະ​ປົກ​ປ້ອງ​ສິດຜົນປະ​ໂຫຍ​ດ ອັນ​ຊອບ​ທຳ​ຂອງ​ແມ່ຍິງ ​ແລະ ​ເດັກນ້ອຍ**
   1. **ການ​ປົກ​ປ້ອງ​ສິດຜົນປະ​ໂຫຍ​ດຂອງ​ແມ່ ​ແລະ ​ເດັກ**

ຮ່ວມ​ກັບ​ຄະນະ​ພັກ-ອົງການປົກຄອງ ແລະ ການຈັດຕັ້ງທີ່ກ່ຽວຂ້ອງຕິດຕາມ, ຊຸກຍູ້, ແນະນຳ, ໃຫ້ຄຳປຶກສາ ແລະ ແກ້ໄຂແມ່ຍິງທີ່ມີບັນຫາ, ພົບຄວາມຫຍຸ້ງຍາກໃນຄອບຄົວ ແລະ ສັງຄົມ​ເວົ້າ​ລວມ, ​ເວົ້າ​ສະ​ເພາະ ສະຫະພັນ​ແມ່ຍິງ​ແຂວງ​ພວກ​ເຮົາ​ ​ແມ່ນໄດ້​ຕັ້ງໜ້​າ​ໂຄສະນາ​ເຜີ​ຍ​ແຜ່​ກົດໝາຍ​ທີ່​ພົວພັນ​ເຖິງ​ສິດ ຜົນປະ​ໂຫຍ​ດຂອງ​ແມ່ຍິງ ​ແລະ ​ເດັກນ້ອຍຢູ່​ຂັ້ນ​ເມືອງ, ຂັ້ນ​ບ້ານ ​ແລະ ໜ່ວຍ​ອ້ອມ​ຂ້າງ​ແຂວງ​ໄດ້ 148​ ຄັ້ງ, ມີ 230 ບ້ານ, 78 ໜ່ວຍ, 34 ກຸ່ມ​ບ້ານ. ມີ​ຜູ້​ເຂົ້າ​ຮ່ວມ​ທັງ​ໝົດ 15,975 ຄົນ, ​ໃນ​ນັ້ນຍິງ 9,845 ຄົນ, ຊາຍ 6,130 ຄົນ.

ບໍລິການ​ໃຫ້​ຄຳ​ປຶກສາ​ແກ່​ແມ່ຍິງ ​ແລະ ​ເດັກນ້ອຍ​ໄດ້ 18,695 ຄັ້ງ, ​ມີທັງ​ໝົດ 11,015 ຍິງ 9,900 ຄົນ, ຊາຍ 1,115 ຄົນ. ​ປະສານ​ສົມທົບ​ກັບ​ພາກ​ສ່ວນ​ທີ່​ກ່ຽວ​ຂ້ອງ​ເພື່ອ​ເກັບ​ກຳ​ຂໍ້​ມູນ​ຂອງ​ແມ່ຍິງ ​ແລະ ​ເດັກນ້ອຍ​ທີ່​ມີ​ບັນຫາ​ໄດ້ 213 ຄັ້ງ, ສົມທົບ​ເຈົ້າ​ໜ້າ​ທີ​ໄກ​ເກ່ຍ​ຄະດີຈຳນວນ 198 ກໍ​ລະນາ, ​ໃນ​ນັ້ນ​ແກ້​ໄຂ 147 ກໍລະນີ, ພວມ​ສືບ​ຕໍ່​ດຳ​ເນີນ 51 ກໍລະນີ.

ຈັດ​ຝຶກ​ອົບຮົມ​ຂະຫຍາຍ​ຕາໜ່າງວຽກ​ງານ​ໃຫ້​ຄຳ​ປຶກສາ​ແກ່​ແມ່ຍິງ ​ແລ​ະ ​ເດັກນ້ອຍ​ໃນ​ທົ່ວ​ແຂວງ ​ໄດ້ 231 ບ້ານ, 86 ໜ່ວຍ ມີ​ຜູ້​ເຂົ້າ​ຮ່ວມ 1,215 ຄົນ, ຍິງ 588 ຄົນ, ຊາຍ 627 ຄົນ.

* 1. **ການ​ຊຸກຍູ້​ສົ່ງ​ເສີມ​ຄວາມ​ສະ​ເໝີ​ພາບ​ຍິງ - ຊາຍ​ ​ໃນ​ຄອບຄົວ, ສັງຄົມ.**
* ອົງການ​ຈັດ​ຕັ້ງ​ສະຫະພັນ​ແມ່ຍິງ​ແຂວງ, ​ເມືອງ​ໄດ້​ເປັນ​ໃຈກາງ​ປະສານ​ສົມທົບ​ກັບ​ພາກສ່ວນ​ຕ່າງໆ ​ໃນ​ການ​ສົ່ງ​ເສີມ​ຈັດ​ຕັ້ງ​ປະຕິບັດສິດສະ​ເໝີ​ພາບ​ລະຫວ່າງ​ຍິງ-​ຊາຍ.
* ​ໄດ້​​ເປີດ​ຝຶກ​ອົບຮົມ​ບົດບາດ​ຍິງ-ຊາຍ ​ເພື່ອ​ພັດທະນາ​ຢູ່​ຂັ້ນ​ບ້ານ​ໄດ້​ 657 ບ້ານ, ມີ​ຜູ້​ເຂົ້າ​ຮ່ວມ​ທັງໝົດ ​29,047 ​ຄົນ,​ຍິງ​ 19,396 ຄົນ, ຊາຍ 9,651 ​ຄົນ.
* ຜ່ານ​ການ​ເຄື່ອນ​ໄຫວ​ວຽກ​ງານ​ດັ່ງກ່າວ​ໄດ້​ເຮັດ​ໃຫ້​ຄະນະ​ພັກ-ອົງການ​ປົກຄອງ​ແຕ່ລະ​ຂັ້ນເປັນ​ຕົ້ນ​ແມ່ນຂັ້ນ​ຮາກ​ຖານ​ບ້ານຄ່ອຍໆຮັບ​ຮູ້ ​ແລະ ​ເຂົ້າ​ໃຈ​ເຖິງ​ສະພາບ​ຄວາມ​ເປັນ​ຈິງ​ຂອງ​ຍິງ-ຊາຍ ​ເຫັນ​ໄດ້​ທ່າ​ແຮງ, ຄວາມ​ສາມາດ​ທີ່​ບົ່ມ​ຊ້ອນ​ຂອງ​ແມ່ຍິງ ຊຶ່ງ​ສະ​ແດງ​ອອກການ​ປັບປຸງ​ແກ້​ໄຂ​ການ​ສົ່ງ​ເສີມ​ຄວາມ​ສະ​ເໝີ ພາບ​ລະຫວ່າງ​ຍິງ-ຊາຍ ລວມທັງ​ຢູ່​ໃນ​ຄອບຄົວ, ໃນ​ການຈັດ​ຕັ້ງ​ໄດ້​ຖືກ​ຈັດ​ຕັ້ງ​ປະຕິບັດນັບ​ມື້​ນັບ​ກວ້າງຂວາງ​ຂຶ້ນ, ​ເຮັດ​ໃຫ້​ແມ່ຍິງ​ມີ​ຖານະ​ບົດບາດ​ນັບ​ມື້​ນັບ​ສູງ​ຂຶ້ນ.

1. **ວຽກ​ງານ​ພັດທະນາ​ຊີວິດ​ການ​ເປັນ​ຢູ່​ເພື່ອ​ແກ້​ໄຂ​ຄວາມທຸກ​ຍາກ​ໃຫ້​ແມ່ຍິງ ​ແລະ​ ຄອບຄົວ.**

ຄະນະ​ບໍລິຫານ​ງານ​ສະຫະພັນ​ແມ່ຍິງ​ແຂວງ ພວກ​ຂ້າພະ​ເຈົ້າ​ໄດ້​ຕັ້ງໜ້ານຳພາ​ຈັດ​ຕັ້ງ​ຜັນ​ຂະຫຍາຍ​ແຜນ​ພັດທະນາ​ເສດຖະກິດ - ສັງ​ຄົມ​ຂອງ​​ແຂວງ​ ຕິດ​ແໜ້ນກັບ​ການຈັດ​ຕັ້ງ​ປະຕິ ບັດ​ແຜນ​ພັດທະນາ​ຂອງ​ສະຫະພັນ​ແມ່ຍິງ​ແຂວງ 6 ​ແຜນ​ງານ 21 ​ໂຄງການ, ສູ້​ຊົນ​ຍາດ​ແຍ່ງ​ບົດຮຽນປະສົບ​ການ, ທຶນ​ຊ່ວຍ​ເຫຼືອຈາກ​ບັນດາ​ໂຄງການທີ່​ເຂົ້າ​ມາ​ຈັດ​ຕັ້ງ​ປະຕິບັດ​ກິດຈະ ກຳຢູ່​ພາຍ​ໃນ​ແຂວງ​ເພື່ອໃຫ້​ເອື້ອຍ​ນ້ອງ​ແມ່ຍິງ​ຜູ້​ດ້ອຍ​ໂອກາດ ຢູ່​ແຕ່ລະ​ເມືອງ​ເຂົ້າ​ຝຶກ​ອົບຮົມ​ວິຊາ​ຊີບ​ເຊັ່ນ: ຕັດຫຍິບ, ​ເສີມ​ສວຍ, ​ແສວ​ດິ້ງ, ນວດ​ແຜນບູຮານ, ປຸງ​ແຕ່ງອາຫານ, ວຽກ​ແມ່​ບ້ານ​ການ​ເຮືອນ, ເຕັກນິກການປູກຝັງ​ລ້ຽງ - ສັດ. ​ເພື່ອ​ປະກອບ​ວຽກ​ເຮັດ​ງານ​ທຳທັງໝົດ ​54 ຄັ້ງ​ມີ​ນັກຮຽນ​ເຂົ້າ​ຮ່ວມ​ທັງໝົດ ​709 ຄົນ, ຍິງ 670 ຄົນ, ຊາຍ ​39 ຄົນ. ​ ຫຼັງຈາກ​ຮຽນ​ຈົບ​ໄດ້​ສະໜອງສິນ​ເຊື່ອ​ຈໍານວນ: 39.950.000 ກີບ ເພື່ອ​ໃຫ້​​ເຂົາ​ເຈົ້າໄປ​ດໍາ​ເນີນ​ທຸລະ​ກິດ​ຂະໜາດນ້ອຍ​ມີຈຳນວນ 31 ຄົນ, ເຮັດ​ໃຫ້​ຄອບຄົວມີ​ລາຍ​ຮັບ​ເພີ້​ມ​, ​ເດັ່ນ​ກ່ວາໝູ່​ແມ່ນ​ນັກຮຽນທີ່​ຮຽນປຸງ​ແຕ່ງອາຫານ​ຄື: ນ. ສຸກ ​ແລະ ນ. ໝີ ບ້ານ​ປາກ​ງາ ​ເມືອງ​ໂພນ​ໄຊ, ສາມາດ​ນໍາ​ເອົາ​ຄວາມ​ຮູ້​ດັ່ງກ່າວ​ໄປ​ປະກອບ​ອາຊີບ​ສາມາດ​ສ້າງ​ລາຍ​​ເພີ້​ມ​ໃຫ້​ຄອບຄົວແຕ່ 5,000,000 ກີບ - 9,000,000 ກີບ/ຄົນ/ປີ. ນອກຈາກ​ນັ້ນ​​ແມ່ນ​ໄດ້​ປ່ອຍ​ທຶນ​ໝູນວຽນ​ຈໍານວນ46,452,000 ກີບ ໃຫ້​ເອື້ອຍ​ນ້ອງ​ແມ່ຍິງ​ 56 ຄົນ​ເພື່ອ​ນຳ​ໄປ​ປູກຝັງ​ ​ແລະ​ ລ້ຽງສັດ. ​

ກຸ່ມ​ຜະລິດ​ໄຄ​ແຜ່ນ​​ໃນ​ 4 ​ເມືອງ​ຂອງ​ໂຄງການ​ຕາ​ບີໄດ້​ສ້າງ​ຕັ້ງ​ກຸ່ມ​ທ້ອນ​ເງິນ​ຂຶ້ນປະ​ຈຸ​ບັນ​ມີ​ສະມາຊິກ​ທັງ​ໝົດ 157 ຄົນ, ລວມ​ເງິນ​ທ້ອນ​ທັງ​ໝົດ 39.122.000 ກີບ.

ປະກອບສ່ວນ​ຈັດ​ຕັ້ງ​ປະຕິບັດ​ແຜນ​ລົບລ້າງ​ຄວາມທຸກ​ຍາກ ​ໂດຍ​ສະ​ເພາະ​ແມ່ນ​ການ​ປະຕິບັດ​ແຜນ​ງານຢຸດຕິ​ການ​ຖາງ​ປ່າ​ເຮັດ​ໄຮ່​ປູກ​ເຂົ້າ ຈັດ​ສັນ​ອາຊີບ​ຄົງ​ທີ່​ຕິດ​ພັນ​ກັບ​ການ​ສ້າງ​ຕັ້ງ​ກອງ​ທຶນ​ ​ເຊິ່ງປັດຈຸ​ບັນທົ່ວ​ແຂວງ​ມີ​ກອງ​ທຶນ​ພັດທະນາ​ແມ່ຍິງ ຈຳນວນ 433​​ ກຸ່ມ, ມີ​ສະມາຊິກ​ທັງໝົດ 12.884​​​ ຄົນ, ມີ​ທຶນ​ທັງໝົດ 20.228.032.000 ກີບ, ​ໃນ​ນັ້ນ​ເດັ່ນ​ກວ່າໝູ່​ແມ່ນ​ເມືອງຫຼວງ​ພະ​ບາງມີ​ເງິນ​ກອງ​ທຶນ 4.749.628.000 ກີບ, ​ເມືອງ ພູ​ຄູນ​ ມີ​ເງິນ​ກອງ​ທຶນ 3.266.795.000, ​ເມືອງ ງອຍ​ ມີ​ເງິນ​ກອງ​ທຶນ 2.677.485.000 ກີບ.

1. **ວຽກ​ງານ​ຈັດ​ຕັ້ງ​ປະຕິບັດ​ຂໍ້​ແຂ່ງຂັນ 3 ດີ ຂອງ​ສະຫະພັນ​ແມ່ຍິງ​ແຂວງ**

​ໃນ 5 ປີຜ່ານ​ມາຄະ​ນະ​ບໍລິຫານ​ງານ​ສະຫະພັນ​ແມ່ຍິງ​ແຂວງ ​ໄດ້​ເອົາ​ໃຈ​ໃສ່​ເຊື່ອມ​ຊຶມ ​ແລະ ທົບ​ທວນຄືນ​ເນື້ອ​ໃນ​ຂໍ້​ແຂ່ງຂັນ 3 ດີ ​ໃຫ້​ບັນດາ​ເອື້ອຍນ້ອງ​ແມ່ຍິງ​ໄດ້​ທັງໝົດ 4.170 ຄັ້ງ, ມີ​ຄົນ​ເຂົ້າ​ຮ່ວມ 389.892 ​​ເທື່ອຄົນ, ຍິງ 286.148 ​ເທື່ອຄົນ, ຊາຍ 103.744​​ ​ເທື່ອຄົນ. ​ໃນ​ນັ້ນ​ໄດ້​ເຜີຍ​ແຜ່​ຢູ່​ຂັ້ນ​ເມືອງ 3.999 ຄັ້ງ, ມີ​ຄົນ​ເຂົ້າ​ຮ່ວມ 365,940 ​​ເທື່ອຄົນ, ຍິງ 263.816​ ​ເທື່ອຄົນ, ຊາຍ 102.088​​ ​ເທື່ອຄົນ. ຂັ້ນ​ແຂວງ​ໄດ້ 171 ຄັ້ງ, ມີ​ຄົນ​ເຂົ້າ​ຮ່ວມ 23.952 ​ເທື່ອ​ຄົນ, ຍິງ 22.332 ​ເທື່ອ​ຄົນ, ຊາຍ 1.656 ​ເທື່ອ​ຄົນ.

ເປີດ​ຂະບວນການ​ແຂ່ງຂັນ 3 ດີ ​ໄດ້ທັງໝົດ 761 ບ້ານ, 286​ ໜ່ວຍ; ມີ​ຜູ້​ແຂ່ງຂັນ​ທັງໝົດ 279.814 ​ເທື່ອ​ຄົນ, ​ໃນ​ນັ້ນ​ຈັດ​ຕັ້ງ​ການ​ແຂ່ງຂັນ​ຢູ່​ຂັ້ນ​​ເມືອງ 761 ບ້ານ ​ແລະ​ 219 ໜ່ວຍ, ມີ​ຄົນ​ເຂົ້າ​ຮ່ວມ​ແຂ່ງຂັນ 263.816 ​ເທື່ອ​ຄົນ ​ແລະ ຂັ້ນ​ແຂວງ 67​ ໜ່ວຍ, ມີ​ຄົນ​ເຂົ້າ​ຮ່ວມ​ແຂ່ງຂັນ 15.998​ ​ເທື່ອຄົນ.​

ຜ່ານ​ການ​ຕິດຕາມ​ກວດກາ ປະ​ເມີນ​ຜົນ​ໄດ້​ຄື ຄັດ​ເລືອກ​ສະມາຊິກ​ສະຫະພັນ​ແມ່ຍິງ 3 ດີ ປະ​ເພດ 1 ​ໄດ້ 72.834 ​ເທື່ອຄົນ, ປະ​ເພດ 2 ​ໄດ້ 12,796 ​ເທື່ອ​ຄົນ; ໜ່ວຍ 3 ດີ 204 ໜ່ວຍ, ​ໃນ​ນັ້ນໜ່ວຍ​ຂັ້ນ​ເມືອງ 177 ໜ່ວຍ; ໜ່ວຍ​ຂັ້ນ​​ແຂວງ 27 ໜ່ວຍ; ບ້ານ 3 ດີ 502 ບ້ານ ​ແລະ ​ເມືອງ 3 ດີ 9 ​ເມືອງ.

1. **ວຽກ​ງານ​ປຸກລະດົມ​ແມ່ຍິງ​ເຂົ້າ​ຮ່ວມ​ພາລະກິດ​ປົກ​ປັກ​ຮັກສາ ​ແລະ ​ສ້າງສາ​ພັດທະນາ​ປະ​ເທດ​ຊາດ.**
   1. **ຂົງ​ເຂດ​ວຽກ​ງານ​ປ້ອງ​ກັນຊາ​ດປ້ອງ​ກັນ​ຄວາມ​ສະຫງົບ.**

ໃນ​ຊຸມ​ປີຜ່ານມາ​ຄະນະ​ສະຫະພັນ​ແມ່ຍິງ​ແຕ່ລະ​ຂັ້ນ ​ໄດ້​ເອົາ​ໃຈ​ໃສ່​ປຸກລະດົມ​ແມ່ຍິງ​ບັນ ດາ​ເຜົ່າ, ບັນດາ​ຊັ້ນ​ຄົນ​ໃຫ້​ມີ​ສະຕິ​ເປັນ​ເຈົ້າ​ປະ​ເທດ​ຊາດ, ​ເປັນ​ເຈົ້າ​ຕົນ​ເອງ, ມີ​ສະຕິ​ລະວັງ​ຕົວ​ຕໍ່​ກົນອຸບາຍ​ຫັນປ່ຽນ​ໂດຍ​ສັນຕິ​ຂອງ​ສັດຕູ ທີ່​ຫວັງ​ມ້າງ​ເພ​ທຳລາຍ​ບ້ານ​ເມືອງ​ໃນ​ທຸກ​ຮູບ​ການ, ຮ່ວມ​ກັນ​ຕ້ານ ​ແລະ ສະກັດ​ກັ້ນ​ປະກົດ​ການ​ຫຍໍ້​ທໍ້ ທີ່​ເກີດ​ຂຶ້ນ​ໃນ​ສັງຄົມ​; ປະກອບສ່ວນ​​ເຫື່ອ​ແຮງ​ສະຕິ​ປັນຍາ​ເຂົ້າ​ໃນ​ວຽກ​ງານ​ດັ່ງກ່າວ, ອໍານວຍຄວາມສະດວກໃຫ້ລູກ-ຜົວປະກອບສ່ວນເຂົ້າໃນວຽກງານປ້ອງກັນຊາດ-ປ້ອງກັນຄວາມສະຫງົບ, ປຸກລະດົມລູກຫລານໄປເປັນທະຫານພັນທະໄດ້ 2,639 ຄົນ, ຍິງ 7 ຄົນ, ຊາຍ 2,632 ຄົນ, ປຸກລະດົມວັດຖຸປັດໃຈຊຸກຍູ້ ກໍາລັງປະກອບອາວຸດທີ່ເຮັດວຽກຢູ່ເຂດທຸລະກັນດານ ​ແລະ ຊ່ວຍ​ເຫຼືອສັງຄົມ​ໃນ​ຍາມ​ປະສົບ​ອຸ​ທຸກ​ກະ​ໄພ​ທາງ​ທໍາ​ມະ​ຊາດ​ຕ່າງໆຈໍານວນ​ທັງໝົດ 279,452,000 ກີບ, ເອື້ອຍນ້ອງທີ່ສັງກັດຢູ່ກໍາລັງປ້ອງກັນຊາດ-ປ້ອງກັນຄວາມສະຫງົບ ກໍ່ໄດ້ຕັ້ງໜ້າປະຕິບັດໜ້າທີ່ຂອງຕົນດ້ວຍຄວາມຮັບ ຜິດຊອບສູງ, ສູ້ຊົນສ້າງຜົນງານເຮັດໃຫ້ຂັ້ນເທິງໄວ້ວາງໃຈ ຊຶ່ງສະແດງອອກມີເອື້ອຍນ້ອງໄດ້ຮັບຊັ້ນເປັນພັນ​ໂທ 3 ສະຫາຍ, ພັນຕີ 14 ສະຫາຍ, ຮ້ອຍເອກ 46 ສະຫາຍ, ຮ້ອຍໂທ 75 ສະຫາຍ, ຮ້ອຍຕີ 114 ສະຫາຍ, ວ່າ​ທີ 87 ສະຫາຍ, ສິບເອກ 79 ສະຫາຍ, ສິບໂທ 52 ສະຫາຍ, ສິບຕີ 35 ສະຫາຍ, ຊັ້ນໜຶ່ງ 8 ສະຫາຍ.

* 1. **ຂົງ​ເຂດວຽກ​ງານ​ເສດຖະກິດ**

**ໂດຍສືບຕໍ່ປະຕິບັດຄາດໝາຍສູ້ຊົນເຮັດໃຫ້ປະເທດຊາດຫລຸດພົ້ນອອກຈາກຄວາມດ້ອຍພັດທະນາ ກໍ່ຄືແຜນລຶບລ້າງຄວາມທຸກຍາກທີ່ທາງຄະນະພັກແຂວງ - ເມືອງໄດ້ວາງໄວ້ຮອດປີ 2020 ລົບລ້າງ ເນື້ອທີ່ໄຮ່ປູກເຂົ້າໃຫ້ໄດ້ຢ່າງສິ້ນເຊີງ ແລະ ຫລຸດຜ່ອນຈໍານວນຄອບຄົວທຸກຍາກ, ບ້ານທຸກຍາກ, ເມືອງທຸກຍາກໃຫ້ໜ້ອຍລົງເທື່ອລະກ້າວ. ສະນັ້ນ, ຄະນະສະຫະພັນແມ່ຍິງແຕ່ລະຂັ້ນກໍ່ໄດ້ຕັ້ງໜ້າສືບຕໍ່ປຸກລະດົມ ຂະບວນການແມ່ຍິງບັນດາເຜົ່າ ໃຫ້ປະກອບ ສ່ວນຢ່າງຕັ້ງໜ້າເຂົ້າໃນການຈັດຕັ້ງປະຕິບັດແຜນ ພັດທະນາເສດຖະກິດ-ສັງຄົມ ຂອງອົງຄະນະພັກຂັ້ນຂອງຕົນໄດ້ວາງໄວ້, ສູ້ຊົນຫັນປ່ຽນການຜະລິດແບບທຳມະຊາດ ໄປສູ່ການຜະລິດເປັນສິນຄ້າ; ຈາກນັ້ນ ຈຶ່ງເຮັດໃຫ້ຫລາຍຄອບຄົວສາມາດລົບລ້າງຄວາມທຸກຍາກ,** ກາຍເປັນ**ຕົວແບບແຕ່ລະດ້ານນັບມື້ນັບເພີ່ມຂຶ້ນເປັນຕົ້ນແມ່ນ:**

* ຕົວ​ແບບການຜະລິດດ້ານກະສິກໍາ​( ປູກ​ພືດຜັກ​ປອດ​ສານພິດ)ມີ: 13 ຄອບຄົວ**ເດັ່ນ​ກວ່າ​ໝູ່​ແມ່ນ​ຄອບຄົວ​ນາງ ບຸນ​ຖົມ ບ້ານ​ພັນ​ຫຼວງ ​ເມືອງ​ຫຼວງ​ພະ​ບາງສ້າງ​ລາຍ​ຮັບ​ໄດ້** ປະມານ **80,000,000 ກີບ/ປີ,.**
* ຕົວ​ແບບ​ການ​ປູກ​ເຂົ້ານາ​ກ້າ​ກີບ​ດຽວມີ:

**ຄອບ​ຄົວ ນາງ ໜອມ ບ້ານ ດອນ​ຕູມ, ນາງ ຈັນ​ທີ່ ບ້ານ ​​ໂພນ, ນາງ ຈັກ ບ້ານ ສີ​ມຸງຄຸນ ​ເມືອງ ນານ. ​ຜົນ​ຜະລິດ​ໄດ້ 20 ​ໂຕ່ນ /ປີ**

* ຕົວ​ແບບ​ດ້ານ​ການ​ລ້ຽງສັດມີ: 11 ຄອບຄົວ, **ເດັ່ນ​ກວ່າ​ໝູ່​ແມ່ນ​ຄອບຄົວນາງ ​ບ້ານ ​ເມືອງ , ​​ສາມາດ​ສ້າງ​ລາຍ​ຮັບ​​ໄດ້ 140,000,000 ກີບ/ປີ​ .**
* ຕົວ​ແບບ​ດ້ານ​ການ​ປຸງ​ແຕ່ງ​ອາຫານມີ: 4 ຄອບຄົວ **​ເດັ່ນ​ກວ່າ​ໝູ່​ແມ່ນ​ຄອບຄົວ​ນາງ ບົວ​ຄຳ ບ້ານ​ມ່ວງ​ຄຳ, ​ເມືອງ​ຈອມ​ເພັດສາມາດ​ສ້າງ​ລາຍ​ຮັບ​​ໄດ້ 81,000,000 ກີບ/ປີ.**
* ຕົວ​ແບບ​ດ້ານ​ຫັດຖະ​ກໍາ​ຕໍ່າຫູກມີ: 9 ຄອບຄົວ,**ເດັ່ນ​ກວ່າ​ໝູ່​ແມ່ນ​ຄອບຄົວ​ນາງ ສິງ​ທອງ ​ບ້ານ​ນາ​ຍາງ​ເໜືອ, ​ເມືອງ​ນຳ​ບາກ ​ແລະ ນາງ​​ ສົມ​ຈັນ ມິ​ທິຍາ​ພອນ ບ້ານ​ມະ​ໂນ, ​ເມືອງ​ຫຼວງ​ພະ​ບາງ.ສາມາດ​ສ້າງ​ລາຍ​ຮັບ​ສະ​ເລ່ຍ​ໄດ້ 15,000,000 –** 128,667,000 **ກີບ/ປີ**

1. **​** ຕົວ​ແບບ​ດ້ານ​ການ​ຄ້າຂາຍ ​ແລະ ການ​ບໍລິການ​ມີ: 6 ຄອບຄົວ**ເດັ່ນ​ກວ່າ​ໝູ່​ແມ່ນ​ຄອບຄົວ​ນາງ ຈັນທະ​ພອນ ບ້ານ​ນ້ຳ​ຖ້ວມ​ໃຕ້, ​ເມືອງ​ນ້ຳບາກ.ສາມາດ​ສ້າງ​ລາຍ​ຮັບ​ສະ​ເລ່ຍ​ໄດ້**ປະມານ**120,000,000 ກີບ/ປີ**
   1. **​ ຂົງ​ເຂດ​ວຽກ​ງານ​ວັດທະນະທຳ - ສັງຄົມ**

**ຄະນະສະຫະພັນແມ່ຍິງແຕ່ລະຂັ້ນໄດ້ເອົາໃຈໃສ່ປຸກລະດົມແມ່ຍິງບັນດາເຜົ່າ, ບັນດາຊັ້ນຄົນໃຫ້ປະກອບສ່ວນເຂົ້າໃນການອານຸລັກຮັກສາ, ສົ່ງເສີມວັດທະນະທໍາອັນດີງາມຂອງເຜົ່າຕົນ ເປັນຕົ້ນແມ່ນການ ສົ່ງເສີມບຸນຮີດຄອງປະເພນີບັນດາເຜົ່າຄື: ບຸນປົດປີເຜົ່າກຶມມຸ, ບຸນກິນຈຽງເຜົ່າມົ້ງ, ບຸນປີໃໝ່ລາວ ແລະ ບຸນປະເພນີຕ່າງໆຂອງເຜົ່າລາວ, ການອານຸລັກປະກວດອາພອນເພດຂອງເຜົ່າ. ສົ່ງເສີມການອານຸລັກຮັກສາ ແລະ ຟື້ນຟູສິນລະປະວັນນະຄະດີພື້ນເມືອງເຊັ່ນ: ເສບພື້ນເມືອງ, ຂັບ, ລໍາ, ອ່ານໜັງສື, ຟ້ອນລໍາວົງລາວ ເພື່ອຮັບໃຊ້ງານບຸນຕ່າງໆ ພ້ອມກັນນັ້ນກໍ່ໄດ້ສະແດງຮັບໃຊ້ແຂກທັງພາຍໃນ ແລະ ຕ່າງປະເທດທີ່ເຂົ້າມາ ທ່ຽວຊົມເຮັດໃຫ້ສິນລະປະວັນນະຄະດີຊາວຫລວງພະບາງມີຊື່ສຽງ​ໂດງດັງ. ເພື່ອຮັກສາຊື່ສຽງອັນດີງາມ ຂອງຊາວເມືອງມໍລະດົກໂລກໄວ້ໃຫ້ຍາວນານນັ້ນ ທາງຄະນະສະຫະພັນແມ່ຍິງກໍ່ໄດ້ເອົາໃຈໃສ່ສະກັດກັ້ນ ແລະ ແກ້ໄຂປະກົດການຫຍໍ້ທໍ້ຢູ່ໃນສັງຄົມ.**

**ຄະນະສະຫະພັນແມ່ຍິງແຕ່ລະຂັ້ນໄດ້ເອົາໃຈໃສ່ປຸກລະດົມໃຫ້ຜູ້​ປົກຄອງ​ເດັກອໍານວຍຄວາມສະດວກ ໃຫ້ລູກຫລານທັງຍິງ ແລະ ຊາຍໄດ້ເຂົ້າຮຽນຕາມເກນອາຍຸແນໃສ່ສ້າງໃຫ້ເດັກນ້ອຍເປັນຄົນດີ, ມີຄຸນສົມບັດ, ມີຄວາມຮູ້-ຄວາມສາມາດກາຍເປັນຜູ້ສືບທອດທີ່ດີຂອງປະເທດຊາດ. ນອກນັ້ນກໍ່ໄດ້ສົ່ງເສີມໃຫ້ແມ່ຍິງໄດ້ຮຽນໃນຂັ້ນສູງຂຶ້ນພະນັກງານທີ່ເຮັດວຽກຢູ່ຂົງເຂດນີ້ກໍ່ໄດ້ຕັ້ງໜ້າປະຕິບັດໜ້າທີ່ດ້ວຍຄວາມຮັບຜິດຊອບສູງຊຶ່ງສະແດງອອກ: ປັດຈຸບັນທົ່ວແຂວງມີຄູປະສົບ​ການ​ຈຳນວນ 22 ຄົນ, ຍິງ 13 ຄົນ.**

**ວຽກງານສາທາລະນະສຸກແມ່ນມີຄວາມຈໍາເປັນທີ່ເຮັດໃຫ້ປະຊາຊົນບັນດາເຜົ່າກໍ່ຄືແມ່ຍິງບັນດາເຜົ່າມີສຸຂະພາບແຂງແຮງ ສາມາດທໍາມາຫາກິນເຮັດໃຫ້ຊີວິດການເປັນຢູ່ຂອງຄອບຄົວດີຂຶ້ນເປັນກ້າວໆ. ຄະນະ​ສະຫະພັນ​ແມ່ຍິງ​ແຂວງ ​ແລະ ​​ເມືອງ​ໄດ້​ຮ່ວມ​ມື​ກັບ​ຂະ​ແໜງການ​ທີ່​ກ່ຽວຂ້ອງລົງໂຄສະນາເຜີຍແຜ່ຄວາມຮູ້ພື້ນຖານກ່ຽວກັບ ການຮັກສາສຸຂະພາບຂັ້ນຕົ້ນເຊັ່ນ: ການໃຫ້ສຸຂະສຶກສາ, ປຸກລະດົມຂະບວນການອານາໄມ 3 ສະອາດ, ໃຫ້ຄວາມຮູ້ກ່ຽວກັບໂພຊະນາການ, ການລ້ຽງລູກດ້ວຍນົມແມ່ພຽງຢ່າງດຽວ, ການຕ້ານ ແລະ ປ້ອງກັນໂລກເອດ ພ້ອມກັນນັ້ນກໍ່ໄດ້ສ້າງອາສາສະມັກ ເພື່ອນສອນເພື່ອນ, ແນະນໍາວິທີການວາງແຜນຄອບຄົວ, ການຮັກສາສຸຂະພາບແມ່ ແລະ ເດັກ, ​ເປັນ​ຕົ້ນ​ແມ່ນ​ແມ່ຍິງ​ຖືພາ​ຕ້ອງ​ໄປ​ຝາກ​ທ້ອງ ​ແລະ​ເກີດ​ລູກ​ຢູ່​ໂຮງໜໍ, ​ແມ່​​ແລະ​ເດັກ​ຕ້ອງ​ໄດ້​ຮັບ​ການ​ສັກ​ຢາ​ຕາມຫຼັກການ​ຂອງ​ແພດ, ການໂຄສະນາຕ້ານ ແລະສະກັດກັ້ນພະຍາດໄຂ້ຫວັດສັດປີກ, ພະຍາດໄຂ້ຫວັດໃຫຍ່ສາຍພັນ** ​**ແລະ ພະຍາດ ອີ​ໂບລາ.**

1. **ວຽກ​ງານ​ພົວພັນ ​ແລະ​ ຮ່ວມ​ມື​ກັບ​ຕ່າງປະ​ເທດ**

**ສະຫະພັນແມ່ຍິງແຕ່ລະຂັ້ນ ໄດ້ເອົາໃຈໃສ່ປະຕິບັດຕາມແນວທາງການຮ່ວມມືຕ່າງປະ ເທດຂອງພັກ ແລະ ລັດຖະບານ. ໃນໄລຍະຜ່ານມາທາງສະຫະພັນແມ່ຍິງແຂວງໄດ້ມີການພົວພັນຮ່ວມມືກັບບັນດາປະເທດເພື່ອນມິດ ໂດຍສະເພາະແມ່ນການພົວພັນແບບພິເສດກັບການຈັດຕັ້ງສະຫະພັນແມ່ຍິງຂອງ ສ.ສ ຫວຽດນາມສະແດງອອກຄື: ປະທານສະຫະພັນແມ່ຍິງ ແຂວງໄດ້ເດີນທາງໄປຢ້ຽມຢາມ ແລະ ຖອດຖອນບົດຮຽນຢູ່ ສ.ສຫວຽດນາມ 1 ຄັ້ງ, ​ ນອກນີ້ ທາງສະຫະພັນແມ່ຍິງແຂວງຍັງໄດ້ຕ້ອນຮັບການເດີນທາງມາຢ້ຽມຢາມ ແລະເຮັດວຽກຂອງຜູ້​ແທນ​ສະຫະພັນແມ່ຍິງ ສ.ສ ຫວຽດນາມ ​ແລະ ຄະ​ຜູ້​ແທນ​ລັດຖະມົນຕີ​ແມ່ຍິງ​ປະ​ເທດ ກຳປູ​ເຈ່ຍ.**

**ນອກຈາກນີ້ ສະຫະພັນແມ່ຍິງຂັ້ນ​ແຂວງ, ​ສ້າງ​ຄວາມ​ເຂັ້ມ​ແຂງ​ໃຫ້​ແມ່ຍິງ​ຢູ່​ໃນ​ການຈັດ​ຕັ້ງຂັ້ນ​ຮາກ​ຖານ​ບ້ານ ​ແລະ ເມືອງ ໄດ້ເປັນເຈົ້າການພົວພັນຮ່ວມມື ແລະ ຍາດແຍ່ງເອົາ ທຶນຮອນຈາກອົງການຈັດຕັ້ງສາກົນຕ່າງໆ ​ເພື່ອ​ມາ​ພັດທະນາ​ຊີວິດ​ການ​ເປັນ​ຢູ່​ຂອງ​ແມ່ຍິງ​ບັນດາ​ເຜົ່າ​ໃຫ້​ນັບ​ມື້ດີ​ຂື້ນ, ​ໃນ​ໄລຍະ​ຜ່ານ​ມາ​ໄດ້​ຍາດ​ແຍ່ງ​ທຶນ​ຊ່ວຍ​ເຫຼືອຈາກ ອົງການ​ອາ​ຟີ​ດາ, ​ໂຄງການ​ຕາ​ບີ່, ​ໂຄງການ​ອອກ​ຟາ​ມ,​ ມູນ​ລະ​ນິທິ​ຂອງ​ອົດ​ສະ​ຕາ​ລີ, ອົງການ​ສຸພາ​ນິມິດ.**

1. **ວຽກ​ງານ​ກວດກາ​ຂອງ​ສະຫະພັນ​ແມ່ຍິງ​ແຂວງ​**

**ຄະນະສະຫະພັນແມ່ຍິງແຕ່ລະຂັ້ນ​ໄດ້​ມີ​ຜູ້​ຮັບຜິດຊອບ​ວຽກງານ​ກວດກາ​ຮອບດ້ານ​ຂອງ​ສະຫະພັນ​ຍິງ​ຂັ້ນ​ຂອງ​ຕົນ​, ​ຊຶ່ງ​ໄລຍະ​ຜ່ານ​ມາ​ຜູ້​ເຮັດ​ວຽກງານ​ກໍ່ໄດ້ຕັ້ງໜ້າເຄື່ອນໄຫວ ປະສານສົມທົບກັບຄະນະພັກ, ອົງການປົກຄອງແຕ່ລະຂັ້ນ ຕິດຕາມ, ກວດກາ, ຊຸກຍູ້ການເຄື່ອນໄຫວວຽກງານຮອບດ້ານ ຂອງສະຫະພັນແມ່ຍິງທີ່ຕົນຮັບຜິດຊອບເປັນປົກກະຕິ; ຜ່ານການເຄື່ອນ ໄຫວຕົວຈິງສາມາດຊອກເຫັນໄດ້ດ້ານຕັ້ງໜ້າທີ່ຄວນເສີມຂະຫຍາຍ, ​ດ້ານ​ອ່ອນ​ກໍ່​ໄດ້​ຕັ້ງ​ໜ້າປັບປຸງ​ແກ້​ໄຂ​ໃຫ້​ທັນ​ກັບ​ເວລາ ​ແລະ ​ແທດ​ເໝາະກັບ​ຕົວ​ຈິງ ຈາກ​ຜົນ​ໄດ້​ຮັບ​ທີ່​ຜ່ານ​ມາ​ນັ້ນ​ສະ​ແດງ​ໃຫ້​ເຫັນ​ເຖິງ ຄວາມເອົາໃຈໃສ່ຂອງຄະນະພັກ-ອົງການປົກຄອງ​ໃນ​ການ​ຊີ້​ນຳໆ​ພາ​ວຽກ​ງານສະຫະພັນແມ່ຍິງ ແລະ ​ໄດ້​ຮັບ​ການ​ຮ່ວມ​ໄມ້​ຮ່ວມ​ມື, ອຳນວຍ​ຄວາມ​ສະດວກ​ຈາກ​ພາກສ່ວນ​ອື່ນໆ​ໃນ​ການ​ເຄື່ອນ​ໄຫວ​ວຽກງານ, ເຮັດໃຫ້ການຈັດຕັ້ງສະຫະພັນແມ່ຍິງມີຄວາມ ໜັກແໜ້ນເຂັ້ມແຂງຂຶ້ນເປັນກ້າວໆ ກາຍເປັນກໍາລັງແຮງປະກອບສ່ວນເຄື່ອນໄຫວໜ້າທີ່ການ ເມືອງຂອງ ພັກໃນໄລຍະໃໝ່.**

1. **ຕີ​ລາຄາ​ດ້ານ​ດີ, ດ້ານ​ອ່ອນ, ສາຍ​ເຫດ ​ແລະ ​ບົດຮຽນ​ທີ່​ຖອດ​ຖອນ​ໄດ້.**
2. **ດ້ານ​ດີ :**

* **ຄະນະສະຫະພັນແມ່ຍິງແຕ່ລະຂັ້ນ, ສະມາຊິກແມ່ຍິງ ແລະແມ່ຍິງບັນດາເຜົ່າໃນທົ່ວແຂວງສ່ວນ ຫລາຍມີຄວາມຕື່ນຕົວ, ມີຄວາມຮັບຜິດຊອບສູງ, ມີຄວາມອົດທົນຜ່ານມາຄວາມຫຍຸ້ງຍາກ, ເປັນເຈົ້າການເຂົ້າຮ່ວມໃນການຈັດຕັ້ງປະຕິບັດຕາມມະຕິກອງ​ປະຊຸມ​ໃຫຍ່​ຄັ້ງ​ທີ VI ແລະແຜນພັດທະນາເສດຖະກິດສັງຄົມຂອງແຂວງເວົ້າລວມ, ເວົ້າສະເພາະແມ່ນເຂົ້າຮ່ວມຢ່າງຕັ້ງໜ້າໃນການຈັດຕັ້ງປະຕິບັດມະຕິກອງປະຊຸມໃຫ່ຍຂອງສະຫະພັນແມ່ ຍິງແຂວງຄັ້ງທີ VII ມີຜົນສຳເລັດໃນຫລາຍດ້ານ.**
* **ສະມາຊິກແມ່ຍິງ, ແມ່ຍິງບັນດາເຜົ່າສ່ວນຫລາຍຍັງຮັກສາໄດ້ຄຸນລັກສະນະທີ່ເປັນມູນເຊື້ອຂອງແມ່ຍິງ, ມີຄວາມສາມັກຄີເປັນປຶກແຜ່ນ ພາຍໃຕ້ການນໍາພາຂອງອົງຄະນະພັກແຕ່ລະຂັ້ນ ໂດຍສະເພາະແມ່ນ ແມ່ຍິງບັນດາເຜົ່າໃນທົ່ວແຂວງ ຍັງຮັກສາໄດ້ເອກະລັກການນຸ່ງຖື, ການດຳລົງຊີວິດ, ການພົວພັນໃນສັງຄົມ ທີ່ມີລັກສະນະເປັນມູນເຊື້ອອັນດີງາມຂອງຊາດກໍ່ຄືຂອງທ້ອງຖິ່ນ.**
* **ການຈັດຕັ້ງຂອງສະຫະພັນແມ່ຍິງແຕ່ລະຂັ້ນ ໄດ້ຮັບການປັບປຸງທາງດ້ານປະລິມານ ແລະຄຸນນະພາບ ຊຶ່ງສະແດງອອກໃນການສາມາດລົບລ້າງບ້ານຂາວໄດ້ 100%.**
* **ຄະນະສະຫະພັນແມ່ຍິງໄດ້ເປັນເຈົ້າການປະສານສົມທົບກັບຄະນະພັກ, ອົງ​ການປົກ ຄອງແຂວງ ແລະ ຂະແໜງການທີ່ກ່ຽວຂ້ອງໃນການກໍ່ສ້າງພະນັກງານ​ເພດຍິງທາງດ້ານແນວຄິດຈິດໃຈ,** ການ**ສຶກສາ ແລະ ວິຊາຊີບ ເຮັດໃຫ້ແມ່ຍິງມີຄວາມຮູ້, ຄວາມສາມາດ, ມີເງື່ອນໄຂບັນຈຸ​ເຂົ້າໃນຕໍາແໜ່ງນຳພາຄຸ້ມ​ຄອງຫລາຍຂຶ້ນ ເປັນການເສີມຂະຫຍາຍໄດ້ແນວທາງຂອງພັກທີ່ເວົ້າເຖິງສິດສະເໝີພາບລະຫວ່າງຍິງ-ຊາຍ, ໃນຄອບຄົວ ​**ແລະ **ສັງຄົມ.**
* **ຄະນະສະຫະພັນແມ່ຍິງໄດ້ຊຸກຍູ້ປຸກລະດົມຂົນຂວາຍໃຫ້ແມ່ຍິງຢູ່ໃນທົ່ວແຂວງ ໃນການສົ່ງເສີມອາຊີບທີ່ເປັນມູນເຊື້ອ ເປັນເອກະລັກຂອງແຂວງຫລວງພະບາງ ເຂົ້າໃນການປະກອບອາຊີບສ້າງລາຍ ຮັບຊຶ່ງເຮັດໃຫ້ແມ່ຍິງ ແລະ ຄອບຄົວມີລາຍຮັບສູງຂຶ້ນ; ໃນນີ້ມີຫລາຍຄອບຄົວໄດ້ກາຍເປັນຄອບຄົວຕົວແບບໃນການສ້າງລາຍຮັບ, ກໍຄືສາມາດຈັດຕັ້ງປະຕິບັດໄດ້ ຕາມຂໍ້ແຂ່ງຂັນ 3 ດີ ໂດຍສະເພາະແມ່ນການສ້າງເປັນຄອບຄົວດີ​ມີ​ຄວາມຜາສຸກ.**

1. **ສາຍ​ເຫດ​ທີ່​ພາ​ໃຫ້​ມີ​ດ້ານ​ດີ**

* ຍ້ອນມີແນວທາງນະໂຍບາຍອັນຖືກຕ້ອງຂອງພັກ-ລັດ ເປັນຕົ້ນແມ່ນມະຕິກອງປະຊຸມໃຫ່ຍຄັ້ງທີ IX ຂອງພັກ, ມະຕິກອງປະຊຸມໃຫ່ຍຄັ້ງທີ VI ຂອງຜູ້ແທນແມ່ຍິງລາວ, ​ແລະ​ມະຕິ​ກອງ​ປະຊຸມ​ໃຫຍ່​ຂອງ​ອົງຄະ​ນະ​ພັກ​ແຂວງ, ມະຕິກອງປະຊຸມໃຫ່ຍຄັ້ງທີ VII ຂອງຄະນະບໍລິຫານງານສະຫະພັນແມ່ຍິງແຂວງ
* ຍ້ອນຄະນະພັກ, ອົງການປົກຄອງແຕ່ລະຂັ້ນເອົາໃຈໃສ່ຊີ້ນຳໆພາ, ໃຫ້ທິດຊີ້ນຳເປັນປົກກະຕິ.
* ຍ້ອນໄດ້ຮັບຄວາມຮ່ວມມືແລະອໍານວຍຄວາມສະດວກຈາກພາກສ່ວນຕ່າງໆທີ່​ກ່ຽວຂ້ອງ
* ຍ້ອນຄະນະສະຫະພັນແມ່ຍິງແຕ່ລະຂັ້ນ, ສະມາຊິກສະຫະພັນແມ່ຍິງສ່ວນຫລາຍຕັດ ສິນໃຈ ປະຕິບັດໜ້າທີ່ຕາມການມອບໝາຍດ້ວຍຄວາມຮັບຜິດຊອບສູງຈິ່ງເຮັດໃຫ້ວຽກງານໄດ້ຮັບຜົນສຳເລັດຢ່າງ​ຈົບງາມ.

1. **ດ້ານ​ອ່ອນ**

* ຄຽງ​ຄູ່​ກັບ​ດ້ານ​ດີ**ຜົນງານ**​ທີ່​ຍາດ​ມາ​ໄດ້​ນັ້ນ ພວກ​ເຮົາ​ກໍ່​ບໍ່​ປາ​ສະ​ຈາກ​ດ້ານ​ອ່ອນ ​ແລະ ຂໍ້ຄົງຄ້າງທີ່​ຄວນ​ເອົາ​ໃຈ​ໃສ່​ປັບປຸງ​ແກ້​ໄຂ​ເຊັ່ນ:
* ການ​ໂຄສະນາ, ສຶກສາ​ອົບຮົມ​ການ​ເມືອງ​ແນວ​ຄິດ ​ໃຫ້​ສະມາຊິກ​ສະຫະພັນ​ແມ່ຍິງ ​ແລະ ​ແມ່ຍິງ​ບັນດາ​ເຜົ່າ, ບັນດາ​ຊັ້ນ​ຄົນ ​ເຖິງ​ຈະ​ເຮັດ​ຢ່າງ​ຕັ້ງໜ້າ​ແຕ່​ກໍ່​ຍັງ​ບໍ່​ທັນ​ເລິກ​ເຊິ່ງ ກວ້າງຂວາງແລະ ບໍ່​ຕໍ່​ເນື່ອງຈິ່ງ​ເກີດ​ມີ​ແມ່ຍິງ,ລູກຫຼານຈໍາ​ນວນໜຶ່ງມີ​ກິລິຍາ​ມາລະຍາດ, ການ​ນຸ່ງ​ຖື, ການ​ແຕ່ງ​ກາຍ​ບໍ່ຖືກຕ້ອງ, ຫຼີ້ນກິນ​ທ່ຽວ​ເຮ​ຮາ​ເຮັດ​ໃຫ້​ສັງຄົມ​ບໍ່ມີ​ຄວາມ​ສະຫງົບ, ມັກ​ແລ່ນ​ນໍາ​ຍຸກ​ສະ​ໄໝບໍ່​ເລືອກ​ເຟັ້ນ.
* ແບບ​ແຜນ​ວິທີ​ການ​ນຳພາ​ຂອງ​ຄະນະ​ສະຫະພັນ​ແມ່ຍິງ ຈຳນວນໜຶ່ງຍັງ​ບໍ່​ທັນ​ຕອບ​ສະໜອງ ກັບ​ພາລະ​ບົດບາດ​ອົງການ​ຈັດ​ຕັ້ງ​ຂອງ​ຕົນ, ການຂະຫຍາຍ​ສະມາຊິກ​ຍັງ​ຊັກ​ຊ້າ, ​ເມື່ອ​ທຽບ​ໃສ່​ຈຳນວນ​ແມ່ຍິງ​ທັງໝົດ​ແລ້ວ​ຍັງ​ເຫັນ​ວ່າ​ຈຳນວນ​ສະມາຊິກ​ສະຫະພັນ​ແມ່ຍິງ​ຍັງ​ມີໜ້ອຍ ​ແລະ ຄຸນ​ນະພາ​ບບໍ່​ທັນ​ສູງ.
* ການວາງ​ແຜນ​ກໍ່ສ້າງ​ພະນັກງານ​ເພດ​ຍິງ​ທາງ​ດ້ານ​ທິດ​ສະ​ດີກາ​ນ​ເມືອງ, ວິຊາ​ສະ​ເພາະ​ຍັງ​ມີໜ້ອຍ ​ແລະ ບໍ່​ທັນ​ລະອຽດ ຈຶ່ງ​ເຮັດ​ໃຫ້​ຂາດ​ພະນັກງານ​ສືບ​ທອດ​ປ່ຽນ​ແທນ.
* ການ​ເຄື່ອນ​ໄຫວ​ວຽກ​ງານ​ກວດກາ ​ຍັງ​ບໍ່​ທັນປົກກະຕິ​ຈຶ່ງ​ເຮັດ​ໃຫ້ການ​ເກັບ​ກຳ​ສະພາບ​ບັນຫາ​ຕ່າງໆບໍ່ທັນ​ຄົບ​ຖ້ວນ​ດີ, ຈາກ​ນັ້ນ​ຈຶ່ງ​ເຮັດ​ໃຫ້ການ​ແກ້​ໄຂ​ບັນຫາ​ບາງ​ຄັ້ງ​ບໍ່​ສອດ ຄ່ອງກັບ​ສະພາບ​ຕົວ​ຈິງ.

1. **ສາຍ​ເຫດ​ທີ່​ພາ​ໃຫ້​ມີ​ດ້ານ​ອ່ອນ**

* ຍ້ອນ​ຄະນະ​ນຳ, ສະມາຊິກ​ສະຫະພັນ​ແມ່ຍິງ​ຈຳນວນໜຶ່ງບໍ່ທັນ​ກະຕືລື​ລົ້ນ ຕໍ່​ການ​ຊອກ​ຮູ້​ຮ່ຳຮຽນ, ສະຕິ​ຕໍ່​ການຈັດ​ຕັ້ງ, ຕໍ່​ຄວາມ​ຮັບຜິດຊອບ​ຂອງ​ຕົນ​ເອງ​ບໍ່​ທັນ​ສູງ.
* ຍ້ອນ​ຈຳນວນ​ບຸກຄະລາ​ກອນ​ທີ່​ຮັບຜິດຊອບວຽກ​ງານ​ສະຫະພັນ​ແມ່ຍິງ​ຢູ່​ແຕ່ລະ​ຂັ້ນຍັງ​ມີໜ້ອຍ ​ແລະ ອີກ​ດ້ານໜຶ່ງບົດຮຽນ ​ແລະ ປະສົບ​ການ​ຍັງ​ຈຳກັດ.
* ພະນັກງານ​ທີ່​ເຮັດວຽກ​ກວດກາ ບໍ່​ໄດ້​ຮຽນ​ຮູ້​ກ່ຽວ​ກັບ​ວຽກ​ງານ​ດັ່ງກ່າວ ​ເຮັດ​ວຽກ​ຕາມ​ຄວາມ​ເຂົ້າ​ໃຈຈິ່ງ​ເຮັດ​ໃຫ້ການ​ຈັດ​ຕັ້ງ​ປະຕິບັດ​ຍັງ​ບໍ່​ທັນ​ຕອບ​ສະໜອງ ​ໄດ້​ກັບ​ຄວາມ​ຮຽກຮ້ອງ​ຕ້ອງການ​ຂອງໜ້າທີ່​ການ​ເມືອງ​ໄລຍະ​ໃໝ່.
* ງົບປະມານ, ພາຫະ​ນະ, ອຸປະກອນ​ຮັບ​ໃຊ້​ເພື່ອອຳນວຍຄວາມ​ສະດວກ​ໃນ​ການ​ເຄື່ອນ​ໄຫວ​ວຽກ​ງານ ຢູ່​ຂັ້ນ​ຮາກ​ຖານ​ຍັງ​ບໍ່​ທັນ​ພຽງພໍ.

1. **ບົດຮຽນ​ທີ່​ຖອດ​ຖອນ​ໄດ້**

* ປັດ​ໃຈ​ສຳຄັນ​ແມ່ນ​ຄະນະ​ສະຫະພັນ​ແມ່ຍິງ​ແຕ່ລະ​ຂັ້ນ ຕ້ອງ​ເອົາ​ໃຈ​ໃສ່​ຄົ້ນ​ຄ້ວາ​ເຊື່ອມ​ຊຶມ ​ແລະ ກຳ​ແໜ້ນ​ແນວ​ທາງ​ນະ​ໂຍບາຍ​ຂອງ​ພັກ, ລະບຽບ, ກົດໝາຍຂອງ​ລັດ ມະຕິ​ກອງ​ປະຊຸມ​ໃຫຍ່​ຂັ້ນ​ຂອງ​ຕົນ, ພາລະ​ບົດບາດ, ໜ້າທີ່ ຂອບ​ເຂດ​ສິດ​ຂອງ​ອົງການ​ຈັດຕັ້ງສະຫະພັນ​ແມ່ຍິງ​ຂັ້ນ​ຂອງ​ຕົນຕິດ​ພັນ​ກັບ​ການ​ຜັນ​ຂະຫຍາຍ​ມະຕິ​ກອງ​ປະຊຸມ​ໃຫຍ່​ຂອງ​ພັກ, ​ແຜນ​ພັດທະນາ​ເສດຖະກິດ​ສັງຄົມ​ຂອງ​ແຂວງ ​ແລະ ​ເມືອງ.
* ສຶກສາ​ອົບຮົມ, ບຳລຸງ​ກໍ່ສ້າງ​ພະນັກງານ​ເພດ​ຍິງ, ສະມາຊິກ​ສະຫະພັນ​ແມ່ຍິງ, ​ແມ່ຍິງ​**ບັນດາ​ເຜົ່າ​ໃຫ້ໜັກ​ແໜ້ນທາງ​ດ້ານ​ການ​ເມືອງ, ຄຸນສົມບັດ​ສິນ​ທຳ​ປະຕິວັດ, ຄວາມ​ຮູ້-ຄວາມ​ສາມ​າດ​ເປັນ​ພື້ນຖານ​ໃນ​ການຈັດ​ຕັ້ງ​ປະຕິບັດ​ແນວທາງ​ນະ​ໂຍບາຍ​ຂອງ​ພັກ, ມະຕິ​ກອງ​ປະຊຸມ​ໃຫຍ່​ຂອງ​ອົງການ​ຈັດ​ຕັ້ງຂອງ​ຕົນ​ໃຫ້​ມີ​ປະສິດທິ​ຜົນ​ສູງ.**
* ປະຕິບັດ**​ລະບອບ​​ແບບ​ແຜນ​ວິທີ​ເຮັດ​ວຽກ​ຕາມ​ຫຼັກການ​ລວມສູນ​ປະຊາ​ທິປະ​ໄຕ, ​ເຮັດ​ວຽກ​​ເປັນ​ໝູ່​ຄະນະ, ບຸກຄົນຮັບຜິດ​ຊອບ, ​ເຮັດ​ວຽກ​ມີ​ແຜນການ, ມີ​ການ​ຕິດຕາມ, ຊຸກຍູ້ສະຫຼຸບ​ຕີ​ລາຄາ ​ແລະ ​ຖອດ​ຖອນ​ບົດຮຽນ​ແມ່ນ​ຫຼັກການ​ວິທະຍາສາດ​ທີ່​ກະຕຸກ​ຊຸກຍູ້​ໃຫ້​ວຽກ​ງານ​ປະສົບ​ຜົນ​ສໍາ​ເລັດ​ຕາມ​ລະດັບ​ຄາດໝາຍທີ່​ວາງ​ໄວ້.**
* **ການ​**ເຕົ້າ**​ໂຮມ​ຄວາມ​ສາມັກຄີ​ພາຍ​ໃນ​ຄະນະ, ມີ​ຄວາມ​ເປັນ​ເອກະ​ພາບ​ໃນ​ການ​ຕັດສິນ​ວຽກ​ງານ, ​ເປັນ​ເຈົ້າ​ການຈັດ​ຕັ້ງ​ປະຕິບັດ​ໜ້າ​ທີ່​ດ້ວຍ​ຄວາມ​ຮັບຜິດຊອບ​ສູງ​ແມ່ນ​ມີ​ບົດ ບາດ​ຕັດສິນ​ຜົນສຳ​ເລັດ​ຂອງ​ວຽກ​ງານ.**
* **ການ​ຫັນ​ລົງ​ຮາກ​ຖານ ​ແມ່ນ​ຄວາມ​ຮຽກຮ້ອງ​ຕ້ອງການ​ຂອງ​ໜ້າ​ທີ່​ການ​ເມືອງ​ໄລຍະ​ໃໝ່, ​ເປັນ​ເງື່ອນ​ໄຂ​ພາ​ໃຫ້​ກຳໄດ້ຄວາມ​ມຸ່ງ​ຫວັງ​ຂອງ​ແມ່ຍິງ​ບັນດາ​ເຜົ່າ.**
* **ຄະນະ​ພັກ, ອົງການ​ປົກຄອງ ​ແລະ​ພາກສ່ວນ​ທີ່​ກ່ຽວຂ້ອງ​ສ້າງ​ເງື່ອນ​ໄຂ, ອຳນວຍ​ຄວາມ​ສະດວກ, ສະໜອງ​ງົບປະມານ, ພາຫະ​ນະ​ວັດຖຸ​ອຸປະກອນ​ທີ່​ຈຳ​ເປັນ ​ໃຫ້ການ​ເຄື່ອນ​ໄຫວ​ວຽກ​ງານ​ຂອງ​ສະຫະພັນ​ແມ່ຍິງ ​ແມ່ນ​ສ່ວນ​ໜຶ່ງ​ທີ່​ບັນລຸ​ໄດ້​ຕາມ​ຄາດໝາຍ​ຂອງ​ວຽກ​ງານ.**

**ພາກ​ທີ II**

**ທິດ​ທາງ​ວຽກ​ງານ​ຂອງ​ສະຫະພັນ​ແມ່ຍິງ​ແຂວງ ​ໃນ 5 ປີຕໍ່ໜ້າ ( 2015-2020 )**

**ໃນຊຸມ 5 ປີຕໍ່ໜ້າ​ນີ້ ​ເພື່ອ​ປະກອບສ່ວນ​ເຂົ້າ​ໃນ​ການ​ພັດທະນາ​ເສດຖະກິດ - ສັງຄົມ​ຂອງ​ແຂວງເຮັດ​ໃຫ້​ຊີວິດ​ການ​ເປັນ​ຢູ່​ຂອງ​ປະຊາຊົນ​ໄດ້​ຮັບ​ການ​ປັບ​ປຸງ, ປົວ​ແປງ​ດີ​ຂື້ນ,ສະ​ນັ້ນ, ຈິ່ງ​ຮຽກຮ້ອງ​ໃຫ້​ອົງການ​ຈັດ​ຕັ້ງ​ສະຫະພັນ​ແມ່ຍິງ​, ສະມາຊິກ​ສະຫະພັນ​ແມ່ຍິງ, ​ແມ່ຍິງ​ບັນດາ​ເຜົ່າ, ບັນດາ​ຊັ້ນ​ຄົນ​ຕ້ອງ​ຍົກ​ລະດັບ​ການ​ພັດທະນາ​ດ້ານ​ຕ່າງໆ​ຂື້ນ​ໃຫ້​ສົມ​ຄູ່​ກັບ​ຄວາມ​ຮຽກ​ຮ້ອງ​ຕ້ອງການກັບສະພາບ​ຕົວ​ຈິງຂອງ​ແຂວງ​ພວກ​ເຮົ​າ.**

**​ເພື່ອ​ສືບ​ຕໍ່​ຈັດ​ຕັ້ງ​ຜັນ​ຂະຫຍາຍ ມະຕິ​ກອງ​ປະຊຸມ​ໃຫຍ່​ຄັ້ງທີ IX ຂອງ​ພັກ** ​**ເປັນ​ຕົ້ນ​ແມ່ນປະຕິບັດ​ນະ​ໂຍບາຍ​ສົ່ງ​ເສີມ​ແມ່ຍິງ, ປະຕິບັດ​ສິດສະ​ເໝີ​ພາບ​ລະຫວ່າງ​ຍິງ-ຊາຍ​ ​ໃຫ້​ນັບ​ມື້​ນັບ​ກ້ວາງ​ຂວາງ ​ແລະ​ເຊີດ​ຊູ​ບົດບາດ​​ແມ່ຍິງ​ຂື້ນ​ຢູ່​ໃນ​ວຽກ​ງານ​ພັກ-ລັດ ​ແລະ​ສັງຄົມ. ​ໂດຍ​ອີງ​ໃສ່​ຜົນສຳ​ເລັດ, ຂໍ້ຄົງຄ້າງ ​ແລະ​ບົດ​ຮຽນ​ທີ່​ຖອດ​ຖອນ​ໄດ້​ຜ່ານ​ມາ​ນັ້ນ ​ໃນ 5 ປີ​ຕໍ່ໜ້າ ສະຫະພັນ​ແມ່ຍິງ​ແຂວງ​ພວກ​ເຮົາ​ຕ້ອງ​ຕັ້ງໜ້າ​ສູ້​ຊົນ​ປະຕິບັດ​ທິດ​ທາງ, ໜ້າ​ທີ່​ຈຸດ​ສຸມ​ໃນ​ແຕ່​ລະ​ດ້ານ​ດັ່ງ​ນີ້ :**

1. **ຄາດໝາຍ​ສູ້​ຊົນ​​ແຕ່​ນີ້ຮອດປີ 2020 )**

1. ໃຫ້​ສະມາຊິກ​ສະຫະພັນ​ແມ່ຍິງ​ໄດ້​ອົບຮົມ​ແນວ​ຄິດ​ການ​ເມືອງ 80%, ມະຫາຊົນ 50%,ສົ່ງ​ເສີ​ມ​ໃຫ້​ແມ່ຍິງ​ໃຫ້​ໄດ້​ຮັບ​ການ​ສຶກສາ​ໃນ​ທຸກ​ລະດັບ, ສົ່ງ​ເສີມ​ໃຫ້​ແມ່ຍິງ​ ແລະ​ ເດັກນ້ອຍ​ໄດ້​ເຂົ້າ​ເຖິງ​ການ​ບໍລິການ​ດ້ານ​ສາທາລະນະ​ສຸກ.

* ສະມາຊິກ​ສະຫະພັນ​ແມ່ຍິງ, ​ແມ່ຍິງ​ບັນດາ​ເຜົ່າ​ໄດ້​ຮັບ​ການ​ສຶກສາ​ອົບຮົມ​ກ່ຽວ​ກັບ​ມູນ​ເຊື້ອ​ວັດທະນາ​ທຳ​ອັນ​ດີງາມ​ຂອງ​ຊາດ ​ແລະ ຄຸນ​ລັກສະນະ​ທີ່​ເປັນ​ມູນ​ເຊື້ອ​ຂອງ​ແມ່ຍິງ​​ບັນດາ​ເຜົ່າ,​ ເປັນ​ເຈົ້າ​ການ​ປະກອບສ່ວນ​ໃນ​ວຽກງານ​ປ້ອງ​ກັນຊາ​ດປ້ອງ​ກັນ​ຄວາມ​ສະ ຫງົບ.
* ຈຳໜ່າຍໜັງສືພິມ​ແມ່ຍິງ​ລາວ​​ ແລະ ວາລະສານ​ສາວ​ລາວໃຫ້​ໄດ້ 650 ສະບັບ​/ເດືອນ.

2. ປັບປຸງ​ ​ແລະ ຂະຫຍາຍ​ການຈັດຕັ້ງສະຫະພັນ​ແມ່ຍິງ​ແຕ່ລະ​ຂັ້ນ​ໃຫ້​ເຂັ້ມ​ແຂງ​ເຊັ່ນ: ​ຂົງ​ເຂດ​ວິ​ສາ​ຫະກິດ​ທັງ​ພາກ​ລັດ ​ແລະ ​ເອກະ​ຊົນ​​ໃຫ້​ໄດ້ 30%. ສູ້​ຊົນ​ຂະຫຍາຍ​ສະມາຊິກ​ໃຫ້​ໄດ້ 70% ຂອງ​ແມ່ຍິງ​ໃນ​ເກນ​ອາຍຸ.

* ຊຸກຍູ້​ສົ່ງ​ເສີມ​ໃຫ້​ແມ່ຍິງ​ໄດ້​ເຂົ້າຮ່ວມ​ໃນ​ການ​ນຳພາຄຸ້ມ​ຄອງ​ຂັ້ນບ້ານກວມ 10-15%, ຂັ້ນ​ເມືອງ 10-20%, ຂັ້ນ​ແຂວງ 20-25%. ສະມາຊິກ​ສະພາ​ແຫ່ງ​ຊາດ​ເພດ​ຍິງ​ເຂດ​ເລືອກ​ຕັ້ງ​ທີ VI ຊຸດ​ທີ່ VIII ​ໃຫ້​ກວມ 25%.

3. ສົ່ງ​ເສີມ​ການຈັດຕັ້ງສະຫະພັນ​ແມ່ຍິງ ​ແລະ​ ສະມາຊິກ​ສະຫະພັນ​ແມ່ຍິງ ​ເຂົ້າຮ່ວມ​ປະຕິບັດ​

ຂໍ້​ແຂ່ງຂັນຂອງ​ແມ່ຍິງ ຕິດ​ພັນ​ກັບ​ຂໍ້​ແຂ່ງຂັນ​ຮັກ​ຊາດ ​ແລະ​ ພັດທະນາກວ​ມ 80%.

5. ຂະຫຍາຍ​ກຸ່ມ​ທ້ອນ​ເງິນ​ຂອງ​ແມ່ຍິງ​​ໃຫ້ກວມ 40% ຂອງ​ຈຳນວນ​ບ້ານ​ທີ່​ມີ​ເງື່ອນ​ໄຂ.

6. ຂະຫຍາຍ​ຕາໜ່າງ​ໃຫ້​ຄຳ​ປຶກສາ ​ແລະ ປົກ​ປ້ອງ​ແມ່ຍິງ-​ເດັກນ້ອຍ. ກວມ 100% ຂອງ​​ບັນດາ​ເມືອງ ​ແລະ 70% ຂ​ອງບ້ານທີ່​ມີ​ໜ່ວຍ​ໄກ່​ເກ່ຍຂັ້ນ​ບ້ານ.

7. ລົງ​ຊຸກຍູ້​ຕິດຕາມ, ປະ​ເມີນ​ຜົນ​ການ​ເຄື່ອນ​ໄຫວວຽກງານຮອບດ້ານ​ຂອງ​ສະຫະພັນ​ແມ່ຍິງ ​ໃນ​ແຕ່ລະ​ຂັ້ນ​ໃຫ້​ໄດ້ 80%.

8. ປຸກລະດົມ​ຊຸກຍູ້​ໃຫ້​ສະມາຊິກ​ສະຫະພັນ​ແມ່ຍິງ ​ແລະ ​ແມ່ຍິງ​ບັນດາ​ເຜົ່າ​ນຳ​ໃຊ້​ທ່າ​ແຮງບົ່ມ​ຊ້ອນ​ຂອງ​ແມ່ຍິງ​ ​ເພື່ອ​ຈັດ​ຕັ້ງ​ປະຕິບັດ​ແຜນ​ພັດທະນາ 5 ປີ ( 2015-2020 )​ຂອງ​ສະຫະ ພັນແມ່ຍິງ​ແຂວງ.

9. ສະຫະພັນ​ແມ່ຍິງ​ແຕ່ລະ​ຂັ້ນ​ມີ​ຄວາມ​ຮັບ​ຮູ້​ເຂົ້າ​ໃຈ, ສາມາດ​ພົວພັນ​ຮ່ວມ​ມື​ກັບ​ອົງການ​ຈັດ​ຕັ້ງ​ແມ່ຍິງປະ​ເທດ​​ເພື່ອນ​ມິດ, ອົງການ​ຈັດ​ຕັ້ງ​ສາກົນ​ອື່ນໆ​​ເພື່ອ​ຍາດ​ແຍ່ງ​ເອົາທຶນຮອນ,​ບົດຮຽນ​ເພື່ອ​ມາ​ພັດທະນາ​ແມ່ຍິງ​ຢ່າງ​ມີ​ການ​ເລືອກ​ເຟັ້ນ.

1. **ທິດ​ທາງ​ລວມ:**

**1.** ​ສືບຕໍ່​ເພີ່ມ​ທະວີການ​ສຶກສາ​ອົບຮົມການ​ເມືອງ​ແນວ​ຄິດ​ໃຫ້​ສະມາຊິກ​ສະຫະພັນ​ແມ່ຍິງ ​ແລະ ​ແມ່ຍິງ​ບັນດາ​ເຜົ່າ, ​​​ເສີມ​ຂະຫຍາຍ​ຄຸນ​ລັກສະນະທີ່​ເປັນ​ມູນ​ເຊື້ອ​ຂອງ​ແມ່ຍິງ ຂອງ ຊາດ, ເພື່ອ​​ໃຫ້​ແມ່ຍິງປະກອບສ່ວນ​ໃນ​ການຈັດ​ຕັ້ງ​ປະຕິບັດມະຕິກອງ​ປະຊຸມ​ໃຫ່ຍ​ຂັ້ນ​ຕ່າງໆ​ຂອງ​ພັກ​ເວົ້າ​ລວມ, ​ເວົ້າ​ສະ​ເພາະ​ແມ່ນ​ມະຕິ​ກອງ​ປະຊຸມ​ໃຫ່ຍຂອງ​ອົງການ​ຈັດ​ຕັ້ງ​ສະຫະພັນ​ແມ່ຍິງ​ຂັ້ນ​ຂອງ​ຕົນ ​ແລະ ​ແຜນ​ພັດທະນາ 5 ປີ (2015-2020 )ຂອງ​ສະຫະພັນ​ແມ່ຍິງ​ແຂວງ.

2. ສືບຕໍ່ປັບປຸງ​ການຈັດ​ຕັ້ງ​ສະຫະພັນ​ແມ່ຍິງ​ແຕ່ລະ​ຂັ້ນ​ໃຫ້​ເຂັ້ມ​ແຂງ, ປັບປຸງ​ແບບ​ແຜນ​ວິທີ​ນໍາ​ພາ, ເຮັດວຽກ​ໃຫ້​ຄະນະ​ສະຫະພັນ​ແມ່ຍິງ​ເພື່ອ​ສາມາດປະຕິບັດ​ຕາມພາລະ​ບົດບາດ, ສິດ ​ແລະ ໜ້າ​ທີ່​ຂອງ​ຕົນ​ໃນ​ການຈັດ​ຕັ້ງ​ປະຕິບັດ​ວຽກງານ.

3. ສືບຕໍ່ຊຸກຍູ້​ສົ່ງ​ເສີມ​ໃຫ້​ແມ່ຍິງ​​ໃຫ້ມີ​ການ​ພັດທະນາ​ຕົນ​ເອງ​ໃນ​​ທຸກ​ດ້ານ, ​ເພື່ອ​ຄວາມ​ສະ​ເໝີ​ພາບ​ລະຫວ່າງ​ຍິງ-​ຊາຍ​ໃນ​ຄອບຄົວ ​ແລະ ສັງຄົມ.

4. ຊຸກຍູ້​ການ​ປະຕິບັດ​ຂໍ້​ແຂ່ງຂັນ 3 ດີ ຂອງ​ສະຫະພັນ​ແມ່ຍິງ​ຕິດ​ພັນ​ກັບ​ຂະ​ບວນ​ແຂ່ງຂັນຮັກຊາດ ​ແລະ ພັດທະນາ​ໃຫ້​ເປັນ​ຂະ​ບວນຟົດ​ຟື້ນ.

5. ​ຕິດຕາມ​ກວດກາ ​ແລະ ຊຸກຍູ້​ການຈັດ​ຕັ້ງ​ປະຕິບັດ​ວຽກງານ​ຮອບດ້ານ​ຂອງ​ສະຫະພັນ​ແມ່ຍິງ.

6. ສົ່ງ​ເສີມ​ການ​ພົວພັນ​ຮ່ວມ​ມື​ກັບ​ສະຫະພັນ​ແມ່ຍິງ​ຂອງ​ປະ​ເທດ​ເພື່ອນ​ມິດ​ທີ່​ມີ​ຊາຍ​ແດນ​ຕິດ​ຈອດ​ຕາມ​ເງື່ອນ​ໄຂ​ຕົວ​ຈິງ.

**III. ທິດ​ທາງ​ວຽກ​ງານ​ໃນ​ແຕ່​ລະ​ດ້ານ :**

1. **ວຽກ​ງານ​ສຶກສາ​ອົບຮົມ​ການ​ເມືອງ - ​ແນວ​ຄິດ**

* **ຄະນະ​ສະຫະພັນ​ແມ່ຍິງ​ແຕ່ລະ​ຂັ້ນຕ້ອງ​ຖື​ເອົາ​ວຽກ​ງານ​ການ​ເມືອງ - ​ແນວ​ຄິດ​ເປັນ​ສຳ ຄັນເພື່ອ​ຮັກສາ​ຄຸນ​ທາດ​ການ​ເມືອງ, ຄຸນສົມບັດ​ສິນ​ທຳ​ປະຕິວັດ, ຄຸນ​ລັກສະນະ​ທີ່​ເປັນ​ມູນ​ເຊື້ອ​ຂອງ​ແມ່ຍິງ​ບັນດາ​ເຜົ່າ​​ເພື່ອ​ຊຸກ​ຍູ້​ສົ່ງ​ເສີມ​ໃຫ້​ແມ່ຍິງ​ເຂົ້າຮ່ວມ​ຢ່າງ​ຕັ້ງໜ້າ ໃນ​ການຈັດ​ຕັ້ງ​ປະຕິ ບັດ​ມະຕິ​ຂອງ​ພັກ, ​ແຜນ​ພັດທະນາ​​ເສດຖະກິດ​ຂອງ​ລັດ.**
* **ຈັດ​ຕັ້ງ​ເຊື່ອມ​ຊຶມ​ແນວທາງ​ນະ​ໂຍບາຍ​ຂອງ​ພັກ, ລະບຽບ, ກົດໝາຍ​ຂອງ​ລັດ, ​ແຜນ​ພັດທະນາ​ເສດຖະກິດ​-ສັງຄົມ​ຂອງ​ແຂວງ, ມູນ​ເຊື້ອ​ອັນ​ດີງາມ​ຂອງ​ຊາດ, ຂອງ​ພັກ, ຂອງ​ແມ່ຍິງ​ໃຫ້​ເອື້ອຍ​ນ້ອງ​ແມ່ຍິງ​ໃຫ້​ໄດ້​ 3,850 ຄັ້ງ .**

1. **ວຽກ​ງານ​ປັບປຸງ ​ແລະ ຂະຫຍາຍ​ການຈັດ​ຕັ້ງ​ ​ແລະ ຂະຫຍາຍ​ສະມາຊິກສະຫະພັນ​ແມ່ຍິງ​.**

* **ປັບປຸງ​ການຈັດ​ຕັ້ງສະຫະພັນ​ແມ່ຍິງ​ແຕ່ລະ​ຂັ້ນ​ໃຫ້​ໜັກ​ແໜ້ນ​ເຂັ້ມ​ແຂງ​ທາງ​ດ້ານປະລິ ມານ ​ແລະ ​ຄຸນ​ນະພາ​ບ**, ​**ໂດຍ​ຕິດ​ພັນ​ກັບ​ການ​ສ້າງ​ໜ່ວຍ​ພັກ​ແຂງ​ - ຮູ້​ນຳພາ​ຮອບດ້ານ ​ແລະ ​ຕິດ​ພັນ​ກັບ​ຂະ​ບວນການ​ກໍ່ສ້າງ​ຮາກ​ຖານ​ການ​ເມືອງ​.**
* **ເຜີຍ​ແຜ່​ພາລະ​ບົດບາດ​ຂອງ​ອົງການ​ຈັດ​ຕັ້ງ ​ສະຫະພັນ​ແມ່ຍິງ​ລາວ​ໃຫ້​ຄະນະ​ສະຫະພັນ​ແມ່ຍິງ​ແຕ່ລະ​ຂັ້ນ​, ສະມາຊິກສະຫະພັນ​ແມ່ຍິງ​ໂດຍ​ສະ​ເພາະ​ແມ່ນ​ຢູ່​ເຂດ​ຫ່າງ​ໄກ​ສອກ ຫຼີກ, ​ແນ​ໃສ່​ເຮັດ​ໃຫ້​ເຂົາ​ເຈົ້າ​ກຳ​ໄດ້​ເນື້ອ​ໃນ ​ເພື່ອ​ເຄື່ອນ​ໄຫວ​ໃຫ້​ຖືກຕ້ອງ​ຕາມ​ພາລະ​ບົດບາດ.**
* **ສືບ​ຕໍ່​ເກັບ​ກຳ​ສະຖິຕິ ສະມາຊິກ​ສະຫະພັນ​ແມ່ຍິງ, ​ແມ່ຍິງ​ທີ່​ມີ​ຕຳ​ແໜ່​ງຢູ່​ການຈັດ​ຕັ້ງ​ພັກ - ລັດ ​ໃຫ້​ຖືກຕ້ອງ​ກັບ​ຄວາມ​ເປັນ​ຈິງ.**
* **ຂະຫຍາຍ​ການຈັດ​ຕັ້ງ​ສະຫະພັນ​ແມ່ຍິງ​ໄປ​ສູ່​ຂົງ​ເຂດ​ວິ​ສາ​ຫະກິດ​ທັງ​ພາກ​ລັດ ​ແລະ ​ເອກະ​ຊົນ, ເອົາ​ໃຈ​ໃສ່​ຂະຫຍາຍ​ສະມາຊິກ​ສະຫະພັນ​ແມ່ຍິງ​ໃຫ້​ໄດ້**  9,500 **ຄົນ.**

1. **ວຽກ​ງານ​ກໍ່ສ້າງ​ພະນັກງານ​ເພດ​ຍິງ​ ເພື່ອ​ຊຸກຍູ້​ສົ່ງ​ເສີມ​ຄວາມ​ກ້າວໜ້າ ​ແລະ ສິດສະ​ເໝີ​ພາບ​ລະຫວ່າງ​ຍິງ​ - ຊາຍ.**

* **ສືບ​ຕໍ່​ປະສານ​ສົມທົບ​ກັບ​ຄະນະ​ພັກ​ -** ອົງການ​ປົກຄອງ**, ​​ສູນ​ກາງ​ສະຫະພັນ​ແມ່ຍິງ​ລາວ ​ແລະ​ ພາກສ່ວນ​ທີ່​ກ່ຽວຂ້ອງ**​ເພື່ອ**​ສ້າງ​ເງື່ອນ​ໄຂ​ໃຫ້​ພະນັກງານ​ເພດ​ຍິງ, ສະມາຊິກ​ສະຫະພັນ​ແມ່ຍິງ​ໄດ້​ຍົກ​ລະດັບ​ດ້ານ​ທິດ​ສະ​ດີກາ​ນ​ເມືອງ, ວິຊາ​ສະ​ເພາະ, ວິຊາ​ຊີບ​ນັບ​ທັງ​ໄລຍະ​ສັ້ນ​ ​ແລະ ໄລຍະ​ຍາວ, ທັງ​ພາຍ​ໃນ ​ແລະ​ ຕ່າງປະ​ເທດ ຕາມ​ເງື່ອນ​ໄຂ​ທີ່​ເໝາະ​ສົມ, ​ຂຶ້ນ​ແຜນ​ກຳນົດ​ສ້າງ​ພະນັກງານ​ຄຸ້ມ​ຄອງ​ນຳພາ​ສືບ​ທອດ​ປ່ຽນ​ແທນ​ໃນ​ແຕ່ລະ​ຂັ້ນ,** **ພ້ອມ​ທັງ​ຂະຫຍາຍ​ສະມາຊິກ​ສະຫະພັນ​ແມ່ຍິງ​ເຂົ້າ**​**ສະມາຊິກ​ພັກ​ໃຫ້​ຫລາຍ​ຂຶ້ນ​.**

**4. ວຽກ​ງານ​ນະ​ໂຍບາຍ-ຍ້ອງຍໍ**

* **ຄະນະ​ສະຫະພັນ​ແມ່ຍິງ​ແຕ່ລະ​ຂັ້ນ ​ເອົາ​ໃຈ​ໃສ່​ຕິດຕາມ​ກວດກາ, ການຈັດ​ຕັ້ງ​ປະຕິບັດ​ວຽກງານຂອງ​ບັນດາ​ເອື້ອຍ​ນ້ອງ​ແມ່ຍິງ​ເພື່ອປະສານ​ສົມທົບ​ກັບ​**ຄະນະ​ພັກ, ອົງການ​ປົກຄອງ ​ແລະ **ພາກສ່ວນ​ທີ່​ກ່ຽວຂ້ອງ​**ເພື່ອ​ສ້າງ​ເງື່ອນ​ໄຂ​ໃຫ້​ເອື້ອຍ​ນ້ອງ​ແມ່ຍິງ​ທີ່​ມີ​ຜົນງານ​ດີ​ເດັ່ນ​ໄດ້ຣັບການ​ຍ້ອງຍໍ, ​ເລື່ອນ​ຊັ້ນ, ​ເລື່ອນ​ຂັ້ນ ​ແລະ ​ໄດ້​ບັນຈຸ​ຊັບຊ້ອນ​ຢູ່​ໃນ​ຕຳ​ແໜ່​ງຕ່າງໆ​ຕາມ​ຄວາມ​ເໝາະ​ສົມ. ​

**5. ການຈັດ​ຕັ້ງ​ຜັນ​ຂະຫຍາຍ​ແນວທາງ​ນະ​ໂຍບາຍ​ຂອງ​ພັກ​ໃນ​ການ​ພັດທະນາ ​ແລະ ​ປົກ​ປ້ອງ​ສິດຜົນປະ​ໂຫຍ​ດອັນ​ຊອບ​ທຳ​ຂອງ​ແມ່ຍິງ ​ແລະ ​ເດັກນ້ອຍ.**

**- ​ເປັນ​ເຈົ້າການ​ຜັນ​ຂະຫຍາຍ​ແນວທາງ​ນະ​ໂຍບາຍ​ຂອງ​ພັກ, ລະບຽບ​, ກົດໝາຍຂອງ​ລັດ​ທີ່​ພົວພັນ​ເຖິງ**ການ​ພັດທະນາ ​ແລະ ການ​ປົກ​ປ້ອງ**​ສິດຜົນປະ​ໂຫຍ​ດຂອງ​ແມ່ຍິງ ​ແລະ ​ເດັກນ້ອຍ , ທັດສະນະ​ກ່ຽວ​ກັບ​ບົດບາດ​ຍິງ-ຊາຍ ​ເພື່ອ​ເຮັດ​ໃຫ້ການ​ປະຕິບັດ​ສິດສະ​ເໝີພາບລະຫວ່າງ​ຍິງ-ຊາຍ​ຢູ່​ໃນ​ຄອບຄົວ ​ແລະ ສັງຄົມນັບ​ມື້​ສູງ​ຂຶ້ນ.**

**- ສືບ​ຕໍ່​ເອົາ​ໃຈ​ໃສ່​ປະສານ​ສົມທົບ​ກັບ​ພາກສ່ວນ​ກ່ຽວຂ້ອງ ​ເພື່ອ​ຝຶກ​ອົບຮົມ​ຄວາມ​ຮູ້​ດ້ານ​ການ​ໃຫ້​ຄຳ​ປຶກສາ, ປົກ​ປ້ອງ​ສິດຜົນປະ​ໂຫຍ​ດຂອງ​ແມ່ຍິງ ​ແລະ ​ເດັກນ້ອຍ ທີ່​ມີ​ບັນຫາ​ໃຫ້​ແກ່​**ຄະນະ**ສະຫະພັນ​ແມ່ຍິງ​ຂັ້ນ​ເມືອງ​. ສຸມ​ໃສ່​ສ້າງ​ຕັ້ງໜ່ວຍ​ໃຫ້​ຄຳ​ປຶກສາ​ຂັ້ນ​ບ້ານ 120 ບ້ານ ​ເປັນ​ຈຸດ​ທົດ​ລອງ ​ໂດຍ​ສຸມ​ໃສ່​ບ້ານ​ທີ່​ມີ​ປະກົດ​ການ​ຫຍໍ້​ທໍ້​ໃນໝູ່​ແມ່ຍິງ-​ເດັກນ້ອຍ.**

**- ພ້ອມ​ດຽວ​ກັນ​ນີ້​ຄະນະ​ສະຫະພັນ​ແມ່ຍິງ​ແຕ່ລະ​ຂັ້ນ ຕ້ອງ​ສືບ​ຕໍ່​ປະສານ​ສົມທົບ​ກັບ​ພາກສ່ວນ​ທີ່​ກ່ຽວຂ້ອງ​ໃນ​ການ​​ແກ້​ໄຂ​ບັນຫາ**ປະກົດ​ການ**​ຫຍໍ້​ທໍ້​**ທີ່​ເກີດ​ຂຶ້ນ**ໃນ​ຄອບ​ຄົວ ​ເພື່ອ​ນຳ​ເອົາ​ຜົນ​ປະ​ໂຫຍ​ດອັນ​ເປັນ​ທຳ​ມາສູ່​ເຂົາ​ເຈົ້າ ​ແລະ ​ເຮັດ​ໃຫ້​ປະກົດ​ການ​ຫຍໍ້​ທໍ້​ໃນໝູ່​ແມ່ຍິງ-​ເດັກນ້ອຍ**ຫລຸດ​ລົງ.

**- ປະສານ​ສົມ​ທົບ​ກັບ​ພາກສ່ວນ​ຕ່າງໆ​ເພື່ອ​ຂໍ​ທຶນ​ສ້າງ​ບ່ອນ​ພັກ​ເຊົາ ​ແລະ ທຶນ​ຝຶກ​ອົບຮົມ​ວິຊາ​ຊີບ​​ໃຫ້​ແກ່​ແມ່ຍິງ-​ເດັກນ້ອຍ​ທີ່ຖືກ​ເຄາະ​ຮ້າຍ.**

**6. ວຽກ​ງານ​ພັດ​ທະນາຊີວິດ​ການ​ເປັນ​ຢູ່​ເພື່ອ​ແກ້​ໄຂ​ຄວາມທຸກ​ຍາກ​ໃຫ້​ແມ່ຍິງ - ຄອບຄົວ**

* **ຄະນະ​ສະຫະພັນ​ແມ່ຍິງ​ທຸກ​ຂັ້ນ** ຕ້ອງ​ເອົາ​​ໃຈ​ໃສ່​ຄົ້ນຄວ້າ​ເຊື່ອມ​ຊືມກຳ​ແໜ້ນ​ຄາດໝາຍ​ສູ້​ຊົນ​ຂອງ​ແຜນ​ພັດທະນາ​ເສດຖະກິດ - ສັງຄົມ​ຂອງ​ຄະນະ​ພັກ​ຂັ້ນ​ຂອງ​ຕົນ, ​ໂດຍ​ສະ​ເພາະ​ແມ່ນ​ແຜນ​ພັດທະນາ 5 ປີ ຂອງ​ສະຫະພັນ​ແມ່ຍິງ, ​ເພື່ອ​ນຳ​ໄປ​ຈັດ​ຕັ້ງ​ປະຕິບັດ​ໃຫ້​ປະກົດ​ຜົນ​ເປັນ​ຈິງ, ຫັນປ່ຽນການ​ຜະລິດ​ແບບ​ທຳ​ມະ​ຊາດ​ໄປ​ສູ່​ການ​ຜະລິດ​ເປັນ​ສິນຄ້າ ​ໂດຍ​ອີງ​ໃສ່​ທ່າ​ແຮງບົ່ມ​ຊ້ອນ​ທີ່​ມີ​ຂອງ​ເອື້ອຍ​ນ້ອງ​ແມ່ຍິງ​ເຊັ່ນ: ຫັດຖະກຳ, ການ​ປຸງ​ແຕ່ງອາຫານ, ການ​ຜະລິດ​ກະສິກຳ, ການ​ບໍລິການ​ຄ້າຂາຍ​ຍ່ອຍ ​ແລະ ອື່ນໆ ​ເຣັດ​ໃຫ້​ແມ່ຍິງ​ແລະ ຄອບຄົວ​ມີ​ລາຍຮັບຢ່າງ​ປົກກະຕິ​ຊີວິດ​ການ​ເປັນ​ຢູ່​ນັບ​ມື້​ດີ​ຂື້ນ.
* **ສືບ​ຕໍ່​ຂະຫຍາຍ​ກອງ​ທຶນພັດທະນາ​ແມ່ຍິງ, ກຸ່ມ​ທ້ອນ​ເງິນ​**ໃຫ້​ໄດ້ 40% ຂອງບ້ານ​ທີ່​ມີ​ເງື່ອນ​ໄຂ​, **​ແນ່​ໃສ່​ສ້າງ​ເງື່ອນ​ໄຂ​ໃນ​ການ​ເຕົ້າ​ໂຮມ​ຄວາມ​ສາມັກຄີ​ປະຊາຊົນ​ບັນດາ​ເຜົ່າ, ບັນດາ​ຊັ້ນ​ຄົນ​ທັງ​ເປັນ​ການ​ສ້າງ​ໂອກາດ​ໃຫ້​ແມ່ຍິງ​ໄດ້​ຊົມ​ໃຊ້​ແຫຼ່ງທຶນ​ເຂົ້າ​ໃນ​ການ​ດຳ​ເນີນ​ກິດຈະກຳ​ຫາ​ລາຍ​ໄດ້​ເຂົ້າ​ສູ່​ຄອບ​ຄົວ ກ້າວ​ເຖິງຫຼຸດຜ່ອນ​ຄວາມທຸກ​ຍາກ​ເທື່ອ​ລະ​ກ້າວ.**
* **ປະສານ​ສົມທົບ​ນຳພາ​ກສ່ວນ​ຕ່າງໆ​ ເພື່ອ​​**ໃຫ້**​ແມ່ຍິງ​ບັນດາ​ເຜົ່າ​ຜູ້​ດ້ອຍ​ໂອກາດ​**ໄດ້**​ຝຶກ​ອົບຮົມ​ວິຊາ​ຊີບ ​ແນ່​ໃສ່​ເຮັດ​ໃຫ້​ແມ່ຍິງ​ມີ​ວຽກ​ເຮັດ​ງານ​ທຳ ​ເປັນ​ຕົ້ນ​ແມ່ນ​ວິຊາ​ຕັດຫຍິບ, ​ເສີມ​ສວຍ,**ປຸງ​ແຕ່ງອາຫານ, ​ເຕັກນິກ​ໃນ​ການ​ປູກຝັງ ​ລ້ຽງສັດ **​ແລະ ອື່ນໆ. ພ້ອມ​ກັນ​ນັ້ນ​ກໍ່​ຍາດ​ແຍ່ງ​ທຶນໝູນວຽນ ​ເພື່ອ​ຊ່ວຍ​ເຫຼືອ​ເຂົາ​ເຈົ້າ​ໄດ້​ນຳ​ໃຊ້​ດຳ​ເນີນ​ກິດຈະການ, ​ຫາ​ລາຍ​ໄດ້​ເຂົ້າ​ສູ່​ຄອບຄົວ.**

**7. ​ສືບຕໍ່ຈັດ​ຕັ້ງ​ປະຕິບັດ​ຂໍ້​ແຂ່ງຂັນ​ຂອງ​ສະຫະພັນ​ແມ່ຍິງ​ , ຕິດ​ພັນ​ກັບ​ຂະ​ບວນ​ແຂ່ງຂັນ​ຮັກ​ຊາດ ​ແລະ ​ພັດທະນາ.**

* **ຕັ້ງໜ້າຈັດ​ຕັ້ງ​**ປະຕິບັດ **​ແລະ ທົບ​ທວນຄືນ​ເນື້ອ​ໃນ​ຂໍ້​ແຂ່ງຂັນ 3 ດີ ຂອງ​ສະຫະພັນ​ແມ່ຍິງ​ໃຫ້​ກວ້າງຂວາງ,** ຖື​ເອົາ​ຂໍ້​ແຂ່ງຂັນ 3 ດີ ​ເປັນ​ເນື້ອ​ໃນ​ຂອງ​ການ​ດໍາ​ເນີນ​ຊີວິດການ​ເມືອງຂອງ​ສະຫະພັນ​ແມ່ຍິງ​ແຕ່ລະ​ຂັ້ນ,  **ສືບ​ຕໍ່​ສ້າງ​ຂະ​ບວນການ​ແຂ່ງຂັນ 3 ດີ ​ໃຫ້​ເປັນ​ຂະ​ບວນຟົດ​ຟື້ນ, ກວ້າງຂວາງ ​ແລະ ມີ​ຈຸດ​ສຸມ, ​**ເອົາ​ໃຈ​ໃສ່​ຕິດຕາມ​ກວດກາ​ປະ​ເມີນ​ຜົນ​ການ​ແຂ່ງຂັນ​ຢ່າງ​ເປັນ​ປົກກະຕິ, ສູ້​ຊົນ​ສ້າງ​ໜ່ວຍ​ສະຫະພັນ​ແມ່ຍິງ 3 ດີ ​ໃຫ້​ໄດ້ 80% ຂອງໜ່ວຍທັງ​ໝົດ​ໃນ​ທົ່ວ​ແຂວງ. ຄັດ​ເລືອກ​ບຸກຄົນ 3 ດີ ​ໃຫ້​ໄດ້ 80% ຂອງ​ສະມາຊິກ​ແມ່ຍິງ​ທັງ​ໝົດ ​ແລະ **ປະກາດ​ສະຫະພັນ​ແມ່ຍິງແຂວງ 3 ດີ.**

**8. ວຽກ​ງານ​ປຸກລະດົມ​ແມ່ຍິງ​ເຂົ້າ​ຮ່ວມ​ພາລະກິດ​ປົກ​ປັກຮັກສາ ​ແລະ​ ສ້າງສາ​ພັດ​ທະ​ນາ​ປະ​ເທດ​ຊາດ**

8.1 ຂົງ​ເຂດ​ປ້ອງ​ກັນຊາ​ດ-ປ້ອງ​ກັນ​ຄວາມ​ສະຫງົບ:

* **ຄະນະ​ສະຫະພັນ​ແມ່ຍິງ​ແຕ່ລະ​ຂັ້ນຕ້ອງ​ເອົາ​ໃຈ​ໃສ່​ປຸກລະດົມ​ກຳລັງ​ແຮ​ງສັງ​ລວມຂອງ​ແມ່ຍິງ​ບັນດາ​ເຜົ່າ, ບັນດາ​ຊັ້ນ​ຄົນ ​ໃຫ້​ປະກອບສ່ວນ​ທາງ​ດ້ານ​​ເຫື່ອ​ແຮງ, ສະຕິ​ປັນຍາ, ວັດຖຸ​ປັດ​ໃຈ​ເຂົ້າ​ໃນ​ວຽກ​ງານ​ປ້ອງ​ກັນຊາ​ດ, ປ້ອງ​ກັນ​ຄວາມ​ສະຫງົບ, ປຸກລະດົມ​ລູກ​ຫຼານ​ໄປ​ເປັນ​ທະຫານ​ພັນທະ, ທະຫານ​ອາຊີບ, ປະກອບສ່ວນ​ປ້ອງ​ກັນ​ເວນຍາມ​ສຳນັກງານ ​ເປັນ​ຫູ​ເປັນ​ຕາ​ຊ່ວຍ​ອົງການ​ປົກຄອງ ​ເພື່ອ​ຮັກສາ​ໄດ້​ຄວາມ​ສະຫງົບ ​ແລະ ຄວາມ​ເປັນ​ລະບຽບ​ຮຽບຮ້ອຍ​ໃນ​ພາກສ່ວນ​ຕົນ.**
* **​ເອົາ​ໃຈ​ໃສ່​ສຶກສາ​ອົບຮົມ​ສະມາຊິກ​ສະຫະພັນ​ຍິງ ​ແລະ ​ແມ່ຍິງ​ທີ່ຢູ່​ພາຍ​ໃຕ້​ຄວາມ​ຮັບຜິດຊອບ​ຂອງ​ຕົນ ​ໃຫ້​ມີ​ສະຕິ​ລະວັງ​ຕົວຕໍ່​ກົນອຸບາຍ​ຫັນປ່ຽນ​ໂດຍ​ສັນຕິ​ຂອງ​ພວກ​ຄົນ​ບໍ່​ດີ ທີ່​ຫວັງ​ມ້າງ​ເພ​ທຳລາຍ​ການຈັດ​ຕັ້ງ, ມ້າງ​ເພ​ລະບອບ​ໃໝ່.**
* **​ແມ່ຍິງ​ທີ່​ສັງກັດ​ຢູ່ກຳ​ລັງ​ປ້ອງ​ກັນຊາ​ດ - ປ້ອງ​ກັນ​ຄວາມ​ສະຫງົບ ສືບ​ຕໍ່​ອຸທິດ​ເຫື່ອ​ແຮງ, ສະຕິ​ປັນຍາ ຂອງ​ຕົນ ​ທີ່​ການຈັດ​ຕັ້ງ​​ໄດ້ມອບ​ໝາຍ​ໃຫ້​ດ້ວຍ​ຄວາມ​ຮັບຜິດຊອບ​ສູງ ​ແລະ ​ໃຫ້​​ໄດ້​ຮັບ​ຜົນສຳ​ເລັດ​ດີ​ຂື້ນ​ເປັນ​ກ້າວໆ.**
* **ປະກອບສ່ວນ​ຢ່າງ​ຕັ້ງໜ້າ​ເຂົ້າ​ໃນ​ການ​ຕ້ານ ​ແລະ ​ສະກັດ​ກັ້ນ​ປະກົດ​ການ​ຫຍໍ້​ທໍ້ ທີ່​ເກີດ​ຂື້ນ​ໃນ​ສັງຄົມ​ເປັນ​ຕົ້ນ​ແມ່ນ​ການ​ຄ້າຂາຍ​​ເຖື່ອນ, ຫຼີ້ນກິນ​ຟູມ​ເຟືອຍ, ສໍ້​ລາດ​ບັງ​ຫຼວງ, ​ເຊື່ອ​ຖື​ງົມງວາຍ, ຂີ້ລັກ​ງັດ​ແງະ, ອາ​ລະວາ​ດກໍ່​ຄວາມ​ຫວຸ້ນວາຍ, ​ໂສ​ເພນີ ​ແລ​ໄພ​ສັງຄົມ​ອື່ນໆ ​ແນ​ໃສ່​ເຮັດ​ໃຫ້​ສັງຄົມ​ມີ​ຄວາມ​ສະ​ຫົງ​ບ.**

**8.2 ຂົງ​ເຂດ​ເສດຖະກິດ :**

* **​ປຸກລະດົມແມ່ຍິງ​ບັນດາ​ເຜົ່າ ​ໃຫ້​ປະກອບສ່ວນ​ເຂົ້າ​ໃນ​ການ​ປະຕິບັດ ​ແຜນ​ພັດທະນາ​ເສດຖະກິດ - ສັງຄົມ ກໍ່​ຄື​ການ​ປະຕິບັດ​ແຜນ​ລຶບລ້າງ​ຄວາມທຸກ​ຍາກ ທີ່​ອົງຄະ​ນະ​ພັກ​ແຂວງ - ​ເມືອງ ​ໄດ້​ວາງ​ອອກ ​ໃຫ້​ປະກົດ​ຜົນ​ເປັນ​ຈິງ. ອອກ​ແຮງ​ສ້າງ​ເສດຖະກິດ​ຄອບຄົວ ສ້າງ​ລາຍ​ຮັບ​ຕາມ​ເງື່ອນ​ໄຂ​ຄວາມ​ສາມາດ​ແຕ່ລະຄົນ ບົນ​ພື້ນຖານ​ຖືກຕ້ອງ​ກັບ​ລະບຽບ​ກົດໝາຍ​ຂອງ​ບ້ານ​ເມືອງ. ສ້າງ​ໃຫ້​ໄດ້​ຕົວ​ແບບ​ດ້ານ**ຕ່າງໆ​​ໃຫ້​ຫລາຍ​ຂື້ນ.
* **ພະນັກງານ​ເພດ​ຍິງ​ທີ່​ສັງກັດ​ຢູ່​ຂົງ​ເຂດ​ເສດຖະກິດ ກໍ່​ສືບ​ຕໍ່​ເສີມ​ຂະຫຍາຍ​ເຫື່ອ​ແຮງ, ຫົວຄິດ​ປະດິດ​ສ້າງ ​ເຂົ້າ​ໃນ​ໜ້າ​ທີ່​ວິຊາ​ສະ​ເພາະ​ຂອງ​ຕົນ ​ໃຫ້​ປະສົບ​ຜົນສຳ​ເລັດ.**

**8.3 ຂົງ​ເຂດ​ວັດທະນະທຳ - ສັງຄົມ :**

* **ຊຸກຍູ້, ສົ່ງ​ເສີມ​ການ​ອານຸລັກ​ຮັກສາ​ມູນ​ເຊື້ອ​ວັດທະນະທຳ, ຮີດຄອງ​ປະ​ເພນີ​ອັນ​ດີງາມ​ຂອງ​ຊາດ, ຂອງ​ແມ່ຍິງ​ລາວ​ບັນດາ​ເຜົ່າ, ​​**ເປັນ​ຕົ້ນ​ແມ່ນ​ການ​ນຸ່ງ​ຖື,ສິ**ນລະປະ​ວັນນະ ຄະດີ**ທ້ອງ​ຖິ່ນ **​ແລະ ອື່ນໆ.**
* **ສຶກສາ​ອົບຮົມ​ປຸກລະດົມ​ສະມາຊິກ ​ແລະ ​ແມ່ຍິງ​ບັນດາ​ເຜົ່າ ​ເຫັນ​ໄດ້​ຄວາມ​ໝາຍ​ຄວາມ​ສຳຄັນ​ຂອງ​ການ​ສຶກສ**າ, **ຊຸກຍູ້​ໃຫ້​ລູກ​ຫຼານ​ທັງ​ຍິງ ​ແລະ ຊາຍ​ໄດ້​ເຂົ້າ​ຮຽນ​ຕາມ​ເກນ​ອາຍຸ​ຮຽນ ​ແລະ ​ສົ່ງ​ເສີມ​ໃຫ້​ໄດ້​ຮຽນ​ໃນ​ຂັ້ນ​ສູງ​ເພີ່ມ​ຂື້ນ.**
* **ພະນັກງານ​ເພດ​ຍິງ​ທີ່​ສັງກັດ​ຢູ່​ຂະ​ແໜງ​ການ​ສຶກສາ ຕ້ອງ​ສືບ​ຕໍ່​ຍົກ​ລະດັບ​ຄວາມ​ຮູ້ ຄວາມ​ສາມາດ​ຂອງ​ຕົນ​ເອງ ປະກອບສ່ວນ​ຢ່າງ​ຕັ້ງໜ້າ ​ເຂົ້າ​ໃນ​ການ​ຮຽນ - ການ​ສອນ ​ໃຫ້​ມີ​ຄຸນ​ນະພາ​ບດີ, ສ້າງ​ໃຫ້​ໄດ້​ຄູ​ສອນ​ດີ​ສອນ​ເກ່ງ​ນັບ​ມື້​ນັບ​ຫຼາຍ​ຂື້ນ.**
* **​ໂຄສະນາ, ​ເຜີຍ​ແຜ່** ປຸກລະດົມ​ໃຫ້​ເອື້ອຍ​ນ້ອງ​ແມ່ຍິງ​ບັນດາ​ເຜົ່າ​ໄປຣັບບໍລິການ​ດ້ານ​ສາທາລະນະ​ສຸກ​ເວລາ​ເຈັບ​ເປັນ​ເຊັ່ນ : ຖືພາ​ຕ້ອງ​ໄປ​ຝາກ​ທ້ອງ ​ແລະ ​ເກີດ​ລູກ​ຢູ່​ໂຮງໝໍ; ​ເດັກນ້ອຍ​ຕ້ອງ​ໄດ້​ສັກ​ຢາ​ຕາມ​ເກນ​ອາຍຸ 100% ​. ​
* **ພະນັກງານ​ເພດ​ຍິງ​ທີ່​ສັງກັດ​ຢູ່​ຂະ​ແໜງ​ສາທາລະນະ​ສຸກກໍ່​ຕັ້ງໜ້າ​ຍົກ​ລະດັບ​ຄວາມ​ຮູ້, ຄວາມ​ສາມາດດ້ານ​ວິຊາ​ສະ​ເພາະ, ຝຶກ​ຝົນ​ຫຼໍ່​ຫຼອມ​ຄຸນສົມບັດ, ຈັນ​ຍາ​ບັນ​ຂອງ​ແພດ ​ເພື່ອ​ເຮັດ​ໜ້າ​ທີ່​ບໍລິການ​ສັງຄົມ​ໃຫ້​ໄດ້​ດີ.**

**9. ວຽກ​ງານ​ພົວພັນ​ ​ແລະ ຮ່ວມ​ມື​ກັບ​ຕ່າງ​ປະ​ເທດ**

* **ສືບ​ຕໍ່​ເຊື່ອມ​ຊຶມ, ກຳ​ແໜ້ນ​ແນວທາງ​ນະ​ໂຍບາຍ ກ່ຽວ​ກັບ​ການ​ພົວພັນ​ຕ່າງ​ປະ​ເທດ ​ເພື່ອ​ຍາດ​ແຍ່ງ​ການ​ຊ່ວຍ​ເຫຼືອ​ມາ​ພັດທະນາ​​ແມ່ຍິງ​ພາຍ​ໃນ​ແຂວງ​ຢ່າງ​ເປັນ​ເຈົ້າ​ການ ​ແລະ ມີ​ການ​ເລືອກ​ເຟັ້ນ.**

**ຄຸ້​ມຄອງ, ຕິດຕາມ, ກວດກາ ບັນດາ​ທຶນ​ຊ່ວຍ​ເຫຼືອ​ທີ່​ສະຫະພັນ​ແມ່ຍິງ​ແຕ່ລະ​ຂັ້ນ​ຮັບຜິດຊອບໃຫ້​ມີ​ປະສິດທິ​ຜົນ​ແນ​ໃສ່​ນຳ​ເອົາ​ຜົນ​ປະ​ໂຫຍ​ດຕົວ​ຈິງ​ມາສູ່​ແມ່ຍິງ ​ແລະ​ ຄອບຄົວ ພ້ອມ​ທັງ​ມີ​ຄວາມ​ຍືນ​ຍົງ.**

**10. ວຽກ​ງານ​ກວດກາ​ຂອງ​ສະຫະພັນ​ແມ່ຍິງ​ແຂວງ**

* **​ຍົກ​ລະດັບ**ຄວາມ​ຮູ້​ຄວາມ​ສາມາດ**​ໃຫ້​ພະນັກງານ**ທີ່​ເຮັດວຽກ**​ກວດກາ, ​ປັບປຸງ​ແບບ​ແຜນ​ວິທີ​ເຮັດ​ວຽກ, ແນ່​ໃສ່​ຍົກ​ສູງ​ບົດບາດ​ຂອງ​ວຽກ​ງານ​ກວດກາ​ໃຫ້​ນັບ​ມື້​ນັບ​ສູງ​ຂຶ້ນ.**
* **​**ເອົາ​ໃຈ​ໃສ່​ຊຸກຍູ້​ຕິດຕາມ​ກວດກາ​ການ​ເຄື່ອນ​ໄຫວ​ວຽກງານຣອບດ້ານ​ຂອງ​ສະຫະພັນ​ແມ່ຍິງ​ແຕ່ລະ​ຂັ້ນ , ​ເພື່ອ​ສົ່ງ​ເສີມ​ດ້ານ​ດີ, ປັບປຸງ​ແກ້​ໄຂ​ດ້ານ​ອອ່ນ​ໃຫ້​ທັນ​ກັບ​ເວລາ , ຮັກສາ​ໄດ້​ຄວາມ​ສາມັກຄີ, ຄວາມ​ຖືກຕ້ອງ ​ແລະ ຍຸຕິ​ທຳ.

1. **ມາດ​ຕະການ​ຈັດ​ຕັ້ງປະຕິບັດ.**

1. ຄະນະ​ບໍລິຫານ​ງານສະຫະພັນ​ແມ່ຍິງ​ແຂວງ ຕ້ອງ​ເປັນ​ເຈົ້າ​ການ​ຄົ້ນຄວ້າ, ກໍາ​ແໜ້ນ​ຄາດໝາຍ​ສູ້​ຊົນ, ທິດ​ທາງ​ລະອຽດ​ແຕ່​ລະ​ດ້ານ ​ເພື່ອ​ຈັດ​ຕັ້ງ​ເຜີຍ​ແຜ່​ມະຕິ​ກອງ​ປະຊຸມ​ໃຫ່ຍຄັ້ງ​ນີ້​ໃຫ້​ສະມາຊິກ​ສະຫະພັນ​ແມ່ຍິງ ​ແລະ ​ແມ່ຍິງ​ບັນດາ​ເຜົ່າ​ໃນ​ຄວາມຣັບຜິດ​ຊອບ​ຂອງ​ຕົນ​ໃຫ້​ທົ່ວ​ເຖິງ.

2. ​ເປັນ​ເຈົ້າ​ການ​ນຳ​ສະ​ເໜີ ຕໍ່​ຄະນະ​ພັກ - ອົງການ​ປົກຄອງ ​ແລະ ທຸກ​ພາກສ່ວນ​ທີ່​ກ່ຽວ​ຂ້ອງກ່ຽວ​ກັບ​ການຈັດ​ຕັ້ງ​ຜັນ​ຂະຫຍາຍ​ແຜນ​ພັດທະນາ​ແມ່ຍິງ 2015–2020 ເຂົ້າ​ໃນ​ແຜນ​ພັດທະນາ​ເສດຖະກິດ - ສັງຄົມ​ຂອງ​ຂະ​ແໜງ​ການ​ ແລະ ທ້ອງ​ຖິ່ນ.

3. ຄະນະສະຫະພັນ​ແມ່ຍິງ​​ແຕ່ລະ​ຂັ້ນຕ້ອງ​ເປັນ​ເຈົ້າ​ການ,ຫັນ​ມະຕິ​ກອງ​ປະຊຸມ​ໃຫ່ຍ​ເປັນ​ແຜນ​ງານ, ​ໂຄງການ​ໂດຍ​ຕິດ​ພັນ​ກັບ​ການຈັດ​ຕັ້ງ​ປະຕິບັດ​ແຜນ​ພັດທະນາ​ແມ່ຍິງ​ແຂວງ 5 ປີ (2015-2020 ) ​ໃຫ້​ປະກົດ​ຜົນ​ເປັນ​ຈິງ.

4. ຫັນ​ລົງ​ຮາກ​ຖານ ​ເພື່ອຕິດຕາມ, ກວດກາ, ຊຸກຍູ້​ການຈັດ​ຕັ້ງ​ຜັນ​ຂະຫຍາຍ​ມະຕິ​ກອງ​ປະຊຸມ​ໃຫ່ຍ, ມີ​ການ​ສະຫຼຸບ​ ​ແລະ ຖອດ​ຖອນ​ບົດຮຽນ​ແຕ່ລະ​ໄລຍະລາຍ​ງານ​ຕາມ​ສາຍ​ຕັ້ງ​ສາຍ​ຂວາງ​ຢ່າງ​ເປັນ​ປົກກະຕິ.

5. ສະຫະພັນ​ແມ່ຍິງ​ທຸກ​ຂັ້ນ​ເປັນ​ເຈົ້າ​ການ​ປຸກລະດົມ​ຂຸດ​ຄົ້ນ ​ແລະ ນຳ​ໃຊ້​ແຫຼ່ງທຶນ​ ຈາກ​ການຈັດ​ຕັ້ງ ​ພັກ-ລັດ, ສັງຄົມ ​ແລະ ການຈັດ​ຕັ້ງ​ສາກົນ​ເຂົ້າ​ໃນ​ການ​ພັດທະນາ​ແມ່ຍິງ​​ແຂວງຢ່າງ​ມີ​ຈຸດ​ສຸມ.​

ຮຽນຄະນະປະທານກອງປະຊຸມທີ່ເຄົາລົບ ແລະ ນັບຖື.

ບັນດາທ່ານແຂກຜູ້ມີກຽດທ່ານຍິງ ແລະ ທ່ານຊາຍທີ່ນັບຖື.

**ບົດລາຍງານການເມືອງທີ່ຂ້າພະເຈົ້າໄດ້ສະເໜີຕໍ່ກອງປະຊຸມໃຫຍ່ຄັ້ງນີ້ ແມ່ນສັງລວມເອົາຜົນສຳເລັດຂອງການຈັດຕັ້ງປະຕິບັດມະຕິກອງປະຊຸມໃຫຍ່ຄະນະບໍລິຫານງານສະຫະພັນແມ່ຍິງແຂວງຄັ້ງທີ** VII **ພ້ອມນີ້ກໍ່ໄດ້ກຳນົດທິດທາງແຜນການ, ຄາດໝາຍສູ້ຊົນແຕ່ລະດ້ານໃນ 5 ປີຕໍ່ໜ້າ. ຂ້າພະເຈົ້າເຊື່ອໝັ້ນວ່າບັນດາສະຫາຍຜູ້ແທນກອງປະຊຸມໃຫ່ຍ ຈະພ້ອມກັນເຊີດຊູຄວາມຮັບຜິດຊອບຂອງຕົນ ເພື່ອປະກອບຄຳເຫັນຢ່າງກົງໄປກົງມາ ຕໍ່ບົດລາຍງານການເມືອງທັງສອງພາກ ກ້າວໄປເຖິງຄວາມເປັນເອກະພາບຢ່າງສົມບູນ ເພື່ອອຸດົມການຂອງພັກ, ຄວາມຮັ່ງມີເຂັ້ມແຂງຂອງປະເທດຊາດ ກໍ່ຄືຄວາມເຂັ້ມແຂງຂອງແຂວງພວກເຮົາ, ຄວາມສະເໜີພາບບົດບາດຍິງ-ຊາຍ, ສົ່ງເສີມຄວາມກ້າວໜ້າຂອງແມ່ຍິງ, ເພື່ອອານາຄົດຂອງລູກຫຼານແມ່ຍິງລາວບັນດາເຜົ່າ, ບັນດາຊັ້ນຄົນ ຈົ່ງສາມັກຄີກັນບຸກໜ້າບືນຕົວ ພ້ອມກັນກ້າວໜ້າ.**

**ຂໍ​ຂອບ​ໃຈ**